text:
Qur’aan e ɗemngal Pulaar
Qur’aan e ɗemngal Pulaar. Eɗen teskoo e oo tuma, gannde keewɗe nana mbinndee e ɗemngal Pulaar, caggal nde Fulɓe pelliti hankadi faamde Pulaar ko ɗemngal baawngal anndireede e anndinireede. Ko ɓooyaani koo deftere Allah nde, Al-Quraan teddunde nde firaama e pulaar e ballal Laamiiɗo Ƴoola, hayso ni eɗen nganndi wona kayre adii wonde Quraan e pulaar, sabu Dr. Umar Bah mo Dabbe (Fuuta Tooro) timminiino firo mum haa muula to edition L’Harmattan gila 1982
Kono ko woni heen kesum ko seernaaɓe Fulɓe e howhowɓe diine jaɓde gollal ngal waaɗe e Fulfulde kadi tawa ko kamɓe ngardii ɗum. Haysinno tinndinooje diine Islaam keewɗe mbinndanoo ma he Pulaar tawa ko he alkule ajami ne, heewno wonde tan ko e mbydi jime (beyti), kono winndude defte ganndal tawa ko e pulaar haysinno won etinooɓe ne annduɓe woɗɓe Fulɓe paddiima ɗum en haa ɓuri teeŋtude noon e wiyde ene winnda firo Quraan. Duko hakkunde Sayku Umar Taal e Ceerno Sammba Mommbeya mo Fuuta Jalon ene seedo ɗum.
Firo Quraan e ɗemɗe ɗe ngonaa Arab ko toɓɓere nde annduɓe Islaam ndukata e mum gila e duuɓi teemedde limtinɗe haaɗaani e Fulɓe tan.
Mbele so pullo yahii to Ceerno Arabe mo annduɓe diine njaɓi ganndal mum ceedti faamde ɗum Qur’aan,walla Duɗal Jaaɓihaaɗtirde Islaam (yeru Azhar) oon ceerno walla ngaal duɗal jannginiimo Qur’aan e gannde Islaam tawa ko e ɗemngal Arab haa rokkimo seedenfaagu wonnde o waawi kadi o faami, so o arti o firii e ɗemngal makko Pulaar Qur’aam mo o janngi o e no o faamiri ɗum ni, ene sella ko o firi ko wiyee Qur’aan? Foti ko e binndol walla ko e wowlaandu? Jaabowol keeweendi e seernaaɓe Islaam, e ngal laaɓndal,ko alaa. E ɗum waawi wiyeede firo maana Quraan kono wonaa Quraan kadi ñaawooje Qur’aan (ko wayno hurum mayre, walla wiyeede so neɗɗo janngii heen hayso ko harfeere ene winndanee baraaji walla ko Allah sappi hay gooto waawa ñemtinde e Quraan hay simoore ɓurnde famɗunde ) mbaawa toɗɗaade ngaal gollal.
Yoga e dalilaaji ɗi ɓe ndokki ko wiyde (1) Quraan ko konngol Allah ngol O wahyii nelaaɗo makko Muhammad te firo ko konngol neɗɗo(2) Allah haali e Quraan kanum e hoore mum wonnde Qur’aan ko e ɗemngal Arab jippinaa (ƴeew Simoore: Fussilat (41:3) e Simoore Shu’ra’ (26:193-95), (3) Qur’aan ko haawniide (Mu’jiza) mo Allah waɗani nelaaɗo mum Muhammad. Kala nelaaɗo, Allah rokkii ɗum haawniinde tawa ko e huunde nde yonta makko ɓurnoo ƴellitaade e mum kadi ɓuri waawde wasoraade. Muhammadu kanum hawri ko e Arabeeɓe ko ñeeñɗirnooɓe haala kadi ko daɗnooɓe e jime (poetry/poesie). Ko ɗum waɗi nde Allah jippini e maɓɓe Qur’aan belɗo cañiiɗo taw ko e ɗemngal Arab sappiiɓe yoɓe ñemtin heen hayso cimooje sappo haa O arti e wootere kono hay gooto e maɓɓe waawaani ñemtinde Qur’aan;(4) kelme Arab hono no kala ɗemngal ni, ene mbaawi jogaade maanaaji keewɗi te so a egginii kelme ɗe e ɗemngal goɗngal (jananiiwal) a waawataa dañde helmere wootere nde ene sooma denndaangal maanaaji gonɗi e helmere Arab nde. Ndeke noon, hayso a firii maa wood e maanaaji he ko ngoppuɗa. Ɗuum noon wonata ko gollal ngal timmaani.
Mbele wiyde Firo wonna Qur’aan e wiyde Qur’aan Firetaake ko gootum?
So tawii ko goonga ko ɗum toɓɓe ɗiɗi ceertuɗe ko njoofotoo. Wiyde firo wonaa Qur’aan joofi tan ko, Qur’aan ko deftere wootere nde hay gooto waawa ñemtinde foti oon tigi winndata ko e Arabeere walla ko e ɗemngal jananiiwal. Hay gooto waawa addidde e nder gollal gootal ndenndaangal geɗe ɗe Qur’aan renndini ɗe, gila e wonde nde deftere haaldoore e kala jamaanu, yuɓɓude cañu kelme mayre haa welde nde baaruuji ha nde daɗtii kala ko Arabeeɓe mbaawnoo e jime.Hay mo nanataa Arabeere so heɗiima Qur’aan ene janngee ene waawi naatde e nder mum haa ɓernde mum fof hecciɗa, gite mum mberloo gonɗi sabu kulol Allah. Ɗuum mbiyɗen ko haawniinde(mu’jiza) nde Allah waɗi e deftere mum sakkitiinde jippaade e dow leydi. Hay gooto waawa ñemtinde ɗum. Ndeke e sifaa daɓɓo, Qur’aan ko haala Allah hono no o wahyorinoo nelaaɗo makko e ɗemngal mum Arab renndinaa e deftere wootere (Al-Mushaf) he ɗemngal Arab.
So tawii koko wiyetee firo walla facciro ko (sabu ɗo joofii ko gootum),ɗuum joofii ko gollal neɗɗo jiɗɗo famminde maana Qur’aan fawaade e no o faamiri ɗum ni. Tawa ko tuugnaade e njannginaaji mawɓe yawtuɓe, sunna, asbaabun-nuzuul e paamgol makko tigirigi ɗemngal Arab, gila e doosɗe maggal haa e coñce maɓɓe ɓooyma. Foti ko joom mum ko pacciroowo (tafsiroowo) e ɗemngal Arab walla o firata ko e ɗemngal jananiiwal, ko wayno Pulaar,Wolof walla Soninkoore ni, fof ko gootum,tesketee heen tan ko gollal neɗɗo. Gollal neɗɗo noon waɗat ŋakkeende tan, waawa wayde no gollal Allah ni sabu neɗɗo, kala ko o yaaji ganndal ne, ittataa ganndal makko ene jogi keerol, Allah noon ko mum alaa ɗo haaɗi. Kono laawol goɗngol alaa no deftere Allah nde ene faamoroo so wonaa e firooji e faccirooji yimɓe. Etoɗen faamde heen hakke ko mbaawɗen, mbele ma en ndany no ndewireɗen Allah. E Simoore Muzammil, Allah wiy en: “Njanngee ko ene newonoo on ummoraade e mayre (Qur’aan).Kadi ñiiɓne Njuulu,totton asakal, ñamlon Allah ñamaale moƴƴe. Kala ko ngardinanɗon koye mon e moƴƴere ma on taw ɗum ɗo Allah ɗo..”(Qur’aan 73:20). Ndeke noon ko Allah wiy, en mbawa gaynidde deftere makko nde, kono kadi ko kanko yamiri en yoo en mbaɗ heen hakke baawɗe men.
Qur’aan ɓamii fireede Gila e Garwanɗe Islam.
Muhammad (Yoo Allah juul e makko hisnamo) ko nelaaɗo Allah fayde e kala yimɓe. Faltaaki hay lenyol gootol walla ɗemngal gootal. E simoore Maa’ida Allah wiy mo: “E hey ma Nelaaɗo, yettin ko jippinaa e ma ummoraade e joome (Jooma ma On), so a waɗaani, a yettinaani nelal Makko…” (Qur’aan 5:67).
Ko ɗuum saabi, caggal nde Nelaaɗo honi makka, o winndi ɓataakeeji fayde laamuuji taarinooɗi ɗoon ɗi fof, o waddi heen nelaaɓe yoo njah njettinoya toon noddaandu Islaam. Ene jeyaa e ɗiin laamuji ko wayno Faaris( Persian Empire), Ruum (Byzantine Empire) e Habasha (Ethiopia). Ɗeeɗoo leyɗeele fof eɗen nganndi ngonaa kaalooje Arab.So a addi e mum nelal alaa-e-sago piranaa ɗum en haa mbaawa faamde.
Muhammad Hamidullah e ngardiindi firo mum Qur’aan e ɗemngal Frayse ene jaŋtoo, tuugnaade e daartiyanke Islaam gooto biyeteedɗo Sarakhsi, wonnde won Faarisnaaɓe ñaaginoo-ma Salmaan al-Faarsi yoo firan ɗum en huunde e Qur’aan hade ɗemɗe mum en woowde Arabeere, nde o sakkitii yamiroore Nelaaɗo, oon yamirimo o firaniɓe Simoore Faatiha. Eɗen tesko hayso Islaam honi leydi Faaris ko caggal Muhammad ne, konu Faaris e Guweneer mum ene wonno e leydi Yemen e saanga Nelaaɗo (Yoo Allah juul e makko hisnamo).
Ko waawi hen wonde fof, eɗen nganndi sahabaaɓe Nelaaɗo (Yoo weluya Allah won e mum en,) leeltinaaki e sarde Islaam hay seeɗe caggal maayde makko. Arii e Hadiis, Nelaaɗo (Yoo Allah juul e makko hisnamo) wiyii: “yettinan am hayso ko aaye gooto (mo nanɗaa ummaade e am).” Tuugnaade e ɗum, juuɓe, gila e yonta garwaniijo o paami heen ko, sarde noddaandu Islaam ko huunde waɗɗiinde (waajib) e kala juulɗo. Ko ɗuum waɗiɓe ɗannaade fayde e leyɗeele goɗɗuɗe e leƴƴi ceertuɗi ngam noddude ɗum en e Islaam.
Hol ko Addi Duko Firo Qur’aan?
Caggal ko yeewtaa dow ko ma neɗɗo laaɓndo hol ko addi duko so tawii Qur’aan ene firee gila e yontaaji garwanɗi Islaam kadi ene jokki ,meeɗaani dartaade? Sababuuji keewɗi nana heen, kono ma en ndokku heen yeruuji seeɗe ngam haa mbaawen raɓɓikinaade.
-
Hay haame, kono ko goonga mo suuɗaaki wonnde caggal Halifaaɓe nayo lomtiiɓe nelaaɗo (Khulafaa-ur-Raashiduun) ɓe, ko rewi heen ko, ko ɓuri heen heewde ko laamoriiɓe e innde Islaam kono ngonaa laamaniiɓe Islaam. Haajuuji mum en ko yaajnude laamanteeri mum en e hoonaade e dow leƴƴi keddiiɗi kono wonaa sarde diine Islaam. Ɓeen laamɓe ceeraani e huwtoraade annduɓe ɓe nuunɗaani ene mbinndanaɓe kala ko hawri e yiɗdeeji maɓɓe haa ɓe ndaña no ɓe kujjinorii baɗe maɓɓe, ɗe ko ɓuri heen heewde, ngonaa ko hawri tinndinooje Islaam. Oon yonta ko winndaa heen e diine tawa wonaa ko hawri e sunna walla tinndinooje Islaam ene heewi.Yoga defte ɗe tawataa ene mawnina Arabaagal ene puuyna pine goɗɗe walla ene mbiya so neɗɗo duwaaki e Arabeere jaabetaake walla ko Arab woni ɗemngal aljanna ko e ɗii yontaaji mbinnda. Ɗee jiyanɗe noon mbiyɗen, piyndiraani hay-huunde e diine Allah o kanum e tinndiooje Islaam. Sabu Allah wiy Nelaaɗo mum (Yoo Allah juul e makko hisnamo,) e nder Qur’aan: “ So tawii maccuɗo am laaɓndima Mi, wiyɗum ko Mi ɓadiiɗo jaabotooɗo duwaaw kala duwotooɗo.” Kadi eɗen nganndi Allah aadori wiyde e Qur’aan ko o wahyiima annabaaɓe ko annabi Muusa gooto o wiy e nder deftere makko teddunde nde o haaldii e mum. Te eɗen nganndi Muusa (Yoo kisal Allah won e mum) wonaa Arabe. Ndeke en njii, ɓeeɗoo haaju mum en wona diine kono koongu e leñam-leñamaagu.
-
Fedde ɗimmere nde ko annduɓe juulɓe nuunɗuɓe tawa soklini ɗum en ko kisal deftere Allah nde e ngootaagu juulɓe. Ɓeen kuli-huli mum en pawii ko e wonnde, addani defte annabaaɓe yawtuɓe ɓee majjude walla jilɓude ko fireede ɗe e ɗemɗe goɗɗe e woppeede ɗemɗe ɗe ɗeen defte njippinanoo e mum ɗee maaya. Eɗen nganndi ɗemngal Hibru, ngal annabaaɓe Israa’iil adanɓe ɓee kaalatnoongal ko maaynoongal haa laaɓi ko saayonista (Zionist) en ɓe nguurtini ngal. Kono taw ngal nattii haaleede e nder Yahuud-en ko ene ɓura duuɓi ujunnaaje ɗiɗi. Ko seerenɓe maɓɓe (Rabbi walla Rabaay en), tan kuwtortonoo ngal e nder njuuluuji maɓɓe. Ko ɗum waɗi e ɓe noddiratnoo ngal “Lahson ha-Kodesh” (Ɗemngal Hurumeewal). Ko hono noon ɗemngal maɓɓe Armaayik, ngal ɓe kaalatnoo e saanga annabi ‘Isaa ngal ne, woppa maayi caggal nde Linjiil firaa e Latin,e Gerek kanum en e ɗemɗe goɗɗe. Mbele juulɓe ne so ngoppaama, gooto e mum en fof firii Qur’aan e ɗemngal mum so ɓooyi njeebotaako Qur’aan njondinoo tan e ko woni e ɗemɗe mum en ko? Kono eɗen mbiya ɓe kamɓe fof e jogaade kul-huli gooŋɗuɗi e anniyaaji tedduɗi ne, yoo hoolaare maɓɓe sellu. Allah ko podanɗo deftere mum wuurde e hisde haa bada, saanga nde o wiy nelaaɗo makko e simoore Hijr “Ko Minen njppini jaŋtawol(Qur’aan) ko Minen ndeenata ɗum.” (Qur’aan 15:9).
-
Heen sabaabu goɗɗo kadi ko yiɗnoode ruuɗaade peeje anyɓe. Eɗen nganndi gila e garwanɗe Islaam, Nasraanyankooɓe e Yahuud-en salinooɓe Islaam ceeraano e daaraade lang ene kaɓoo ɗum. Ene jeyanoo e peeje maɓɓe firde Qur’aan e firngooji ɗi nuunɗaani ngam yiɗde jiiɓde hakkillaaji yimɓe e woɗɗitinde ɗum en Islaam.Mingan mo Manchester ene Habra e deftere mum Ancient Syriac Translation of the Kuran wonnde Qur’aan firaama e ɗemngal Siryaak gila e yonta Hajjaaj ibn Yuusuf, e saanga laamu Abdul Malik. Robertus Ketenensis firi Qur’aan e ɗemngal Latin e hltaande 1143. Seeraani ngila ndeen haa jooni Orientalist en ene pira Qur’aan gila e Latin haa e ɗemɗe Europ ɓurɗe huwtoreede joni ɗe, ko wayno Farayse, Engele, Almaare, e Italiyeere,ekn…
Huunde e Firooji Qur’aan Ganndaaɗi e Daartol (Taarikh)
Hono no mbiynoɗen dow too ni, Qur’aan firaama gila e garwanɗe Islaam kadi ene jokki gila ndeen meeɗani dartaade. Muhammad Hamidullah ene wiya e ngardiindi firo mum Qur’aan e ɗemngal Farayse, wonnde ganndo gooto biyeteeɗo Buzurg ibn Shahrriyaar jaŋtiima e deftere mum firo Qur’aan timmungo (kaamiilu o fof) waɗaama e ɗemngal Sindhi gila e hitaande 270 Caggal Hijra (Fergo Nelaaɗo). E saanga Muusa ibn Nuh, gooto e laamɓe Samaanidyankeeɓe, goomu ngootu annduɓe tafanooma ngam yoo pir Qur’aan e ɗemngal Farsi kanum e ɗemngal Turki. Nguun goomu, e hitaande 345 C.H, firii Qur’aan e ɗemngal Farsi kadi ɓe mbaddori heen firo-raɓɓikiniingo Tafsiir at-Tabari. Ndeen deftere,Tarjumeh Tafsir-e Tabarii, ene yiytee haa jooni e nder defterɗi.
Center for Translation of the Holy Qur’aan, ko waalde nde pelle-balle (awqaaf) Iranaaje tafi e ballondiral Jaagorgal Iran Kalfinaangal Pinal e Islaam, ngam roɓindaade ko gollaa e firooji Qur’aan. Ɓe kabrii, tuggude e jibineede maɓɓe 1994 fayde jooni, ɓe ndoɓindii-ma fotde 4,306 tummbitere firooji e faccirooji Qur’aan, tawa gooli ɗum en ko 977 firooɓe e 101 ɗemngal.
E hitaande 1776 Shah Rafi’uddiin firi Qur’aan timmuɗo e ɗemngal Urdu (kaalateengal e India e Pakistan), caggal ɗuum Shah Abdul Qadir kanum ne timmini firo mum Qur’aan e ɗemngal Urdu e hitaande 1790. Ene qiime hannde hakke 70 firo e faccirooji (Tafsiir) Qur’aan ene woodi e ɗemngal Urdu.
Galle Laamiɗo Fahad Ngam Muulngo Qur’aan (مجمع الملك فهد لطباعة المصحف الشريف ),
tuggude e nde sosaa 1982 fayde jooni, o muulii firooji 55 Qur’aan e 39 ɗemngal. Ene jeyaa e ɗeen ɗemɗe, ɗemɗe Afriknaaje keewɗe ko wayno Pulaar/Fulfulde, Hawsa, Yoruba, Siwahili, ekn..
Ɗiiɗo yeruuji seeɗe ene yona e famminde en wonnde, firo Qur’aan hayso won nde wonnoo duko ne, hannde kam yiyannde ɓurnde jaalaade ko wonnde tana alaa heen. Walla boom ni mbiyen ko huunde waɗɗiinde e dow annduɓe juulɓe, hono no Arabi Sawdiya jogitorii ɗum hannde ni. Mbiyen tan Fulɓe natti jogaade hujja caggal nde laamu jogiingu kalifaandi Harmayni Sharifani (Makkah e Madiina) ngu daranii firde Qur’aan e nder ɗemɗe jananiyankooje.
Firooji Quraan he Pulaar
Si oon tigi yiɗii heɓude defte Al-Qur’aan piraaɗe he ɗemngal Pulaar/Fulfulde Yo o yahu ɗo:
LE Coran Francais Peul par Dr. OUmar Ba Qur’aan he Pulaar Fuuta TooroQur’aaneere Teddunde nde Maniniraande E Haala Fulfulde Galle Laamiɗo Fahad Ngam Muulngo Qur’aan: Pulaar/Fulfulde Adamaawa Ndee ko dokkal alaa coggu, a awtoto pdf.Al-Qur’aanaare Teddune Nden Pular Fuuta Jalon, Jokkondir e Sajoh Bah ka Facebook


c: text/html

text:
Tabital Pulaagu Leyɗe Arab (TP/LA) yuɓɓinii ñalaande kawral pinal les tiitoonde: “Ñalaande Pinal 1: Ɗemngal e Pilal Pulaar/Fulfulde e ɗemɗe Afrik goɗɗe”. Ndee ñalaande yuɓɓinaa ko e ballondiral e Kawtal J.P.F e leyɗe Arab e janngirde wiɗtooji Afrik, Jaaɓi-haaɗtirde Keer (Université du Caire) ñande 24/02/2015. Ɗum wonndoo ko ñallal ngal fof gila 10:00 haa 20:00. yiilirde (TP/LA) na winnda ngol ciimtol (rapport) ngam laɓɓinde no ndee ñalaande pinal waɗiraa. Ciimtol ngol na renndini toɓɓe garooje ɗo:
- Miijo yuɓɓingol ñalaande nde
- Heblugol ñalaande nde
- Siinude ñalaande nde
- Teskuyaaji e tinndinooje (wasiyaaji = bagginooje)
Gila nde Tabital Pulaagu Leyɗe Arab fuɗɗaa sinceede ɓaawo pellital soseede TP/LA iwngal e mooɓondiral TPI 31/12/ 2011 haa 2/1/2012 to Bamako, Mali. Tawii nelaaɓe iwde Ejipte tawanooma yoga e batuuji TPI, wano mooɓondiral Bamako 2012 nelaaɗo Ejipte Abdou BA tawano ngaal mooɓondiral, e Kawral TPI Kameruun ñande 22/03/2014 nelaaɗo TP/LA Abdourahiim Jeynu Diin tawano nguun batu. Gila ndeen haa jooni miɗen etoo tabitinde TP/LA, e yuɓɓinde batu renndinoowu musidɓe wonɓe e leyɗe arab ngam mahde yiilirde huɓtidinnde e winndude ginol e ɗereeji ndernderi (régalement intérieur).
Ndeer ɗuum, e maayirɗe hitaande 2014 woni ko min puɗɗii miijaade yuɓɓinde ñalaande Pinal, ɗuum waɗi min njokkondiri e banndiraaɓe wonɓe e leyɗe arab ngam diisnondirde e maɓɓe, keewal ngal jaɓi miijo ngo.
Faandaare Ñalaande nde:
Na woodi paandale ɗiɗi mawɗe: 1- Ɓannginde e semmbinde ɗemngal e pinal fulfulde nder leyɗe Arab; 2- Renndinde banndiraaɓe wonɓe e leyɗe Arab haa ɓe mbaawa sosde e yuɓɓinde yiilirde gollirde TP/LA.
Na woodi kadi paandale goɗɗe keeriiɗe muuyanooɗe e ndee ñalaande, ɗeen ngoni : -suusnude yimɓe e woownude ɓe hollirde ko’e maɓɓe no ɓe njiɗiri yi’ireede; -Anndinde janngooɓe e ardiiɓe janngirɗe Fulfulde e leydi Ejipte gonangal e semmbe ɗemngal ngal e pinal maggal, mbela ɓe ɓeydoo cuusal jannginde fulfulde ; -Hollirde ngalu e pinal ɗemngal ngal nder ɗemɗe Afrik goɗɗe ɗe ; -Anndude semmbe e ustaare Fulfulde yeeso ɗemɗe Afrik goɗɗe ɗe.
Teskuye:
Ɗemɗe jeewtiraaɗe e kawral ngal wonndoo ko : Fulfulde e Arab e Faranse, kono ndeer jolle batuuji ɗiɗi keerorɗi wiɗtooji ɗii ko ɗemngal Arab ɓurnoo haaleede, ɗuum ko ngam yottinde miijooji ɗi e paandale ɗe faade e leƴƴi goɗɗi, teeŋti noon ejiptenaaɓe arnooɓe e keewal.
E teskaade won’de musidɗo Abdalla Soh winndunoo wiɗto makko ngo ko e Pulaar/Fulfulde, ɗuum na haani yajjineede ko arata.
Caggal /ɓaawo nde miijo yuɓɓinde ñalaand nde tabiti, yiilirde TP/LA noddi yoga e musidɓe ngam waɗde goomu heeriingu yuɓɓinoowu e siinoowu miiji ngo. Tere goomu ngu suɓaa iwde e leyɗe ceertuɗe, goomu ngu lelni njuɓɓudi golle e laawol no jawdi heɓiree, e jokkondirde e banndiraaɓe, nder Ejipte e yaasi mum, ngam newnaneede yuɓɓinde ñalaande nde, e tawtoreede yimɓe ñallal ngal. Ndeer heblo ngo goomu ngu tawi jawdi ko golliree alaa, ɗuum waɗi goomu ngu eɓɓani keɓal jawdi e laawol no ardata : 1- balle iwde e musidɓe wonɓe nder Ejipte; 2- balle iwde e Kawtal J.P.F ; 3-ballite iwde e TPI; 4- balle iwde e pelle e musidɓe wonɓe yaasi.
Goomu yuɓɓinoowo (comité d’organisation):
2) Jokkondiral
Goomu yuɓɓinoowo waɗii jokkondire nder e yaasi Ejipte ngam anndinde yimɓe ɓe tabitgol miijo ngo e ɗaɓɓude e maɓɓe tawtoreede kawral ngal e balle jawdi, teeŋti noon wonɓe e leyɗe Arab e mawɓe TPI. Goomu ngu neldi ɓatakeeji ɗereeji e E-mailji faade e denndaangal musidɓe nder e boowal Ejipte, waɗi kadi noddaali Telefonji. Tawii kadi goomu ngu jokkondiriino e janngirɗe e kawte noddaaɗe ngam newnaneede yuɓɓinde kawral ngal to jaaɓi-haaɗtirde (iniwersite) Keer.
Ɓaawo ɗee jokkondire goomu ngu heɓi ko arata ɗo :
- Jaɓaneede e newnaneede yuɓɓingol ñalaande 1 : ɗemngal e pinal Pulaar e ɗmɗe Afrik goɗɗe, to J-H Keer : 24/2/2015
- Humpitiiɓe fii ɗemngal e Pinal Pulaar jaɓii ɗaɓɓal TP/Leyɗe Arab ngam heblude wiɗtooji e yeewtude e ñalaande Pinal nde.
- Tawtoreede yoga e mawɓe noddanooɓe foti ko hooloraaɓe (Ambassadeurs) yoga e leyɗe Afrik, maa ardiiɓe janngirɗe e kawte goɗɗe.
- Goomu ngu waɗi feere haa musidɗo Mammadu Tafsiiru Balnde (Marok) waawi arde tawtoreede ñalaande nde.
- Heɓde balle jawdi ngam siinude kawral ngal e mbaadi ɓurndi moƴƴude.
- Renndinde defte e kuutorɗe (gollirɗe : keyeeji) ngam waɗde hollito pinal (exposition Culturelle)
- Heblude alluuje nate (panners) kollitooje yoga e mawɓe Fulɓe to baŋŋe diine e dawrgol e winndooɓe, e pinal pulaaku.
Ñalaande Pinal 1 waɗaa ko ñande 24/02/2015 to Jaaɓi-Haaɗtirde Keer, Ejipte, nde waɗiraa no eɓɓiranoo e jam, gila njamndi 11 :00 haa njamnd 19 :00.
Toɓɓe jeewtaaɗe:
Goomu ngu dottuno toɓɓe potɗe yeewteede, tawa eɗe ngona e calɗi tati : 1- Daartol Pulaar e Fulɓe ; 2- Ɗemngal e Coñce Fulfulde/Pulaar ; 3-Pinal. Limoore yeewtuɓe tawtoraaɓe ñalaande nde ko sappo e go’o (11), yoga e wiɗtooɓe njeewti ko fii ɗemɗe Afrik goɗɗe (Suwahil e Hawsa e Amharik) ko Fulfulde wonndoo ko huufi ɗeen ɗemɗe nder ngal kawral. Ñalaande nde wonirnoo ko e jolle (batuuji) tati, no ardata ɗo :
1-Jonnde udditirde
Nde fotnoo fuɗɗaade ko e njamndi 11 :00 kono nde leei fuɗɗaade saba leelde arde musidɓe noddaaɓe ɓe, kono nde njamndi 11 fotata tawii mawɓe noddaaɓe ɓee ngarii, ɓeen ngoni Ambassadeur Kameruun Mawɗo Muhammad Labaran ; e Amassadeur Senegaal Mawɗo Mammadu SAL, e Mawɗo Ibrahiim Jallo to dental Afrik ; e Ambassadeur Gine Mawɗo Soriba Kamara ; nulaaɗo Ambassade Burkina Faso Mawɗo Abdukariim Dukure ; e Mawɗo gardiiɗo janngirde wiɗtooji Afrik Dr. Hasan Subhii ; e Mawɓe ardiiɓe baŋŋe ɗemɗe Afrik to J-H (UV) Keer e Ajhar : Dr. Muhammad Nowfal e Dr. Abdul Hayyi Saalim; e mawɓe woɓɓe.
E ndee jonnde udditirde mawɓe ɓe fof kaalii ko heewi ko moƴƴani Ɗemngal Fulfulde/Pulaar e pinal mum. E teskaade, heen mawɓe na kaala Fulfulde, ɓeen ngoni Mawɗo Ibrahiim jallo (Gine) Ambassadeur Mammadu Sal (Senegaal) Ambassadeur Muhammad Labarang (Kameruun) Mawɗo Abdul Kariim Dukure (Burkina).
Toɓɓe ɗe ɓe ɓuri haalde woni : 1) teeŋtinde himmugol ɗmngal Pulaar/Fulfulde nder Afrik ; 2) no yimɓe poti daroraade ngam ɓamtude Fulfulde e ɗemɗe Afrik e pine majje ; 3) caɗeel e kaɗooje gonɗe yeeso ɓamtaare ɗemɗe men, wano sukaaɓe hannde kimmiraani fii ɗemngal ngal e pine maggal, woodi heen wiiɓe wonde yoga e ɓesnguuji sukaaɓe ɓee mbaawaa haalde Fulfulde, ɗuum noon ko bone kulɓiniiɗo ; 4) weltoraade ngal kawral ngam ɗemngal e pinal Fulfulde.
E gasirɗe ndee jonnde TP/Leyɗe Arab okki mawɓe ɓee bahaaɗe (alluwon binndakon fulfulde) wondude e Jaaynde PEERAL hesere, ɗuum ko ngam teddinde ɓe e weltanaade ɓe.
Teskuye : e ndee jonnde haalooɓe ɓee kaalii ɗemɗe ceertuɗe : Arab e Fulfulde e Faranseere. Ko e ndee jonnde kadi yoga e mawɓe okkaa bahaaɗe (alluwon binndakon fulfulde) ngam teddinde ɓe e weltanaade ɓe e darnde maɓɓe.
-Fooftere njaram:
Caggal ndee jonnde TP/LA waɗani tawtoraaɓe ɓee njaram Attaaya (Saay : Kafe) e ñaamdu hoyndu, ɓaawo ɗuum mawɓe ɓee mbaynii ngam jokkude ɓe golle goɗɗe.
2- Jonnde ɗiɗaɓere
Ndeen woni jonnde jeewte adiinde, nde fuɗɗii gila njamndi 13 :00 haa njamndi 15 :10. E ndee jonnde yeewtooɓe njeeg’o (6) kolliti wiɗtooji ɗi ɓe mbaɗi e ɗemngal Pulaar e coñce mum, e yoga e ɗemɗe Afrik goɗɗe. e ndee jonnde Dr. Aadel Usmaan gadiiɗo janngude fulfulde e tolno PHD yeewtuno ko faati e daarol Sammba Gelaajo Jeegi, o seɗi ngol o wesi, ko noon kadi musidɗo Tafsiir Balnde (iwde leydi Marok) yeewtiri gonal Ɗemngal fulfulde nder Teknoloji keso o, ko yeewtere teskaande wonndo, sabu wano mayre heewaani yeewteede e ɗee kawre.
– Fooftere Bottari / soƴƴaari:
Nde jonnde ɗiɗaɓere ndee gasi TP/LA waɗi bottaari wonande kala arɓe tawtoreede kawral ngal, Alla waɗi kala arnooɓe, mawɓe e sukaaɓe rewɓe e worɓe, keɓiino geɗal maɓɓe, ɗum waɗi e keewal e peewal.
3- Jonnde tataɓere:
Ndee woni jonnde jeewte ɗiɗaɓere, caggal bottaari, e njamndi 17 :00 jonnde nde fuɗɗii jokki haa njamndi 19 :00, ndeer heen yeewtooɓe njowo (5) kaali fii Pulaaku e ɗemngal Fulfulde e coñce maggal) e batte ɗemngal Arab nder Fulfulde, e mago (théâtre) keerol gootol e ɗemngal Suwahil. Wiɗtooji ɗii memii toɓɓe kimmuɗe keewɗe, ɗuum waɗi TP/LA na enniyii yaltinde ɗiin wiɗtooji haa nafoore majji waawa yaajde.
1-Alluuje binndaaɗe (paners):
E ndee ñalaande Pinal 1, TP/LA hebluno alluuje (paners) ɗiɗi : 1) Allauwal go’aɓal ngal woni heen ko anndinde Kawtal J.P.F e leyɗe Arab e Tabital Pulaagu Leyɗe Arab, engal renndini binndi e nate (photots) 2)Alluwal ɗiɗaɓal ngal woniri ko e pecce nayi : -a) heen senngo oni heen ko nate yoga mawɓe diine e dawrugol e winndiyaŋkooɓe ; -b) senngo Nagge e kosam ; -ɓ) senngo Pinal e karallaagal (culture et arts). Ɗuum ko ngam ɓannginde yoga e mawɓe fulɓe e pine maɓɓe.
2-Seedeeji (certificats) faade e rennduɓe e ñalaand nde:
E ndee ñalaande TP/LA, e wallondirde e janngirde wiɗtooji Afrik to Jaaɓi-Haaɗtirde Kee, waɗi seedeeji teddungal wonande rennduɓe e ndee ñalaande Pinal, ɗiin seedeeji woniri ko e mbaadiiji ɗiɗi : 1-Seedeeji ɗi TP/LA renndi waɗani tawtoraaɓe e jeewte ɗee, ɗi mbinndaa ko e Arab, eɗi laɓɓina wonde ɓe mbinndii wiɗtooji ; 2-Seedeeji ɗi TP/LA renndi e Kawtal J.P.F waɗani ɗi Yeewtuɓe ko faati e Fulfulde/Pulaar, ɗi mbinndaa ko e fulfulde.
1) Teskuyaaji:
Na jeyaa ko maanditaa e ngal kawral Pinal:
a- Tiiɗnaare mawnde waɗaama ngam yuɓɓinde ndee « Ñalaande Pinal 1: Ɗemngal e Pilal Pulaar e ɗemɗe Afrik goɗɗe » goomu yuɓɓinoowo ngu waɗii golle lobbe e tiiɗnaare mawnde haa ñalaande ndee waawi laataade e mbaadi ŋarɗundi (labaandi) nder ngonka leydi Ejipte jooni, sabu na anndaa wonde oo yonta jooni leydi ndii na woodi dille, hoolaare nde na saɗtinaa, kono ɗuum haɗaani nguumu ngu waɗi jokkondire e newaare haa ardiiɓe janngirɗe e hoolaare leydi ndi njaɓani en yuɓiinde ndee ñalaande Pinal.
b-Ballital heɓaama iwde e musidɓe e pelle nder e yaasi fuu, woodi musidɓe mballirii jawdi e suusnude, woɗɓe ballirii miijooji, ɗuum waɗi haa ñalaande nde waawi laataade.
ɓ-Tabital Pulaaku International (TPI) waawaani renndude e kawral ngal, ɓaawo goomu ngu neldii ɓatakeeji (E-mails) faade e hooreejo e koolaaɗo kuuɓal TPI ngam tinnude ɓe kawral ngal, e ɗaɓɓude e maɓɓe ballal, kono ngoomu ngu heɓaani hay jaabawol iwde e maɓɓe, tawii kadi jokkondiral e mawɓe TPI sakket oo wonaa ko newii no feewi. E anndude wonde TP/LA na nelda ciimtol (raport) kala hitaande, kono meeɗaa heɓde jaabawol maa tintinde iwde e TPI. Kadi gila (ila) nde mawɗo Buubakar Balnde natti TPI neldataa min pellite (décisions) e eɓɓaaɗe (plans) maa tinndinooje maa bagginooje (recommandations) maɓɓe, ɗuum waɗi min nganndaa ko waɗaa e ko eɓɓaa.
c-Musidɓe renndidaaɓe e TP/LA mbaawaani tawtoreede no eɓɓiranoo, tawtoraa heen tan, e ballal TP/LA, ko musdiɗo Muhammad Tafsiiru Balnde to laamaandi Marok, ɗuum na jeyaa e ŋakkere (ustaare) nde goomu ngu sunori.
d-Kawral ngal waawii ɓeydude ɓanngin’gol Ɗemngal Fulfulde e Pinal maggal nder leydi Ejipte.
ɗ-Yoga e musidɓe wallirii saaktude noddaandu faade e yimɓe fof ngam tawtoreede ñalaande nde, wano musidɓe : Saajo BAH to peeral.com (Beljik) e Muhammad Tafsiiru BALNDE to misiide.net (Marok) ɓe yaltini noddaandu ndu e lowe (sites) maɓɓe.
e-Goomu ngu waawii daraade waɗi ballal haa musidɓe men wonɓe saare Alekse (nder Ejipte) ari tawtoreede ñalaande nde.
2) Tinndinooje (bagginooje):
Tabital Pulaagu Leyɗe Arab, ɓaawo yuɓɓingol ndee ñalaande Pinal, na nodda e tinndinooje garooje ɗe :
- Tabital Pulaagu Leyɗe Arab na yuɓɓina « ñalaande Pinal » kala duuɓi ɗiɗi, ɓeyda coftale ñalaande nde, kadi yajjina tawtorteeɓe iwde e pelle goɗɗe.
- Yo TPI ɓeydu ballondiral e cate (branches) maggal, tawa engal anndina cate ɗee fof kala ko waɗaa e kala ko eɓɓaa. TPI na haani wallude TP/LA haa daroo, sabu TP/LA na jogii caɗeele jawdi e yuɓɓino.
- Musidɓe renndidaaɓe TP/LA na haani ɓeydude renndugol maɓɓe e miijooji e cofte men, sabu TP/LA wonani ko kala wonɓe e leyɗe Arab fow. E teskaade haa jooni yiilirde (bureau) TP/LA ko yiilirde fuɗɗorde, wonaa yiilirde suɓaande gasirde. Miɗen nodda ndenndaangal renndidiiɓe e leyɗe Arab yo en ɓeydu jokkondiral haa mbaawen winndude ɗereeji nder-nderi e lelnude njuɓɓudi golle, e suɓaade yiilirde
- Waɗde jokkorɗe jaayle (rajo , Telewisiyon, jaayndeeji) ngam yaltinde ganndaaɗi (informations) men e hollirde ko’e men no haaniri yeeso aduna o fof, wonaa eɗen njeloo (toroo) maa eɗen ɗaɓɓa heƴñoreede e teleeji yimɓe woɗɓe.
- Renninde defte binndaaɗe e Pulaar/Fululde tonnga ɗe e doggol (liste), teeŋti noon defte coñce (littérature) e caggitorɗe e dosɗe (grammaires).
- Winndude daartol (histior) fulɓe e golle maɓɓe nder Afrik, sabu na woodi ko haani feewniteede, kadi na woodi ko haaletee jooni moƴƴanaani daartol men.
- Eggude wiɗtooji (majister e doktora ….), baɗaaɗi e Fulfulde nder jaggirɗe Ejipte, faade e Fulfulde, ɗuum maa ɓeydu yajjinde nafa majje. E teskaade na woodi doktoraaji tati baɗaaɗi to Jaaɓi-Haaɗtirde Ajhar eɓɓindiraaɗi hakkunde fulfulde e Suwahili, e majisteerji ɗiɗi e fulfulde tan to Jaaɓi-haaɗtirde Keer, wiɗtooji ɗi na jokki.
- Woottinde binndol Fulfulde, gila e alkule ɗe (caractères) haa e njuɓɓudi binndol ngol (orthographes). Sabu ɗemngal gootal haanaa winndireede alkule ceertuɗe. TP/LA yahri ko winndirde alkule ɗe asli Late ɗen.
Kuɗol: Dr. Abdu BAH
Keer 25/03/2015

robotstxt: allowed

filter: keep


text:
Daawal gaadoraangal batuuji parlemaa gadanal hitaande 2009-2010 udditnongal nyanlde 09 noowammburu 2009, uddii nyanlde 07 saawiyee 2010. Ko ngal daawal maantingal, sabu ngal ari ko caggal wooteeji hoyre leydiyaagal baɗnoodi e leydi he, nyalnde 18 sulyee 2009. Eɗen ciftora ko adii wooteeji ɗii, leydi ndi wonnoo ko e iiñcuru politik bonndu caggal kuudetaa 06 ut 2008. E oon tuuma, parlemanteeruuji luulndinooɗi kuudetaa o fof, ko calinooɗi tawtoreede batuuji parlemaa o, sabu wiyde wonde ɗi ndewaani laawol, ɗoon ɗo hoyreejo leydi cuɓaado woodaani.
Daawal gaadoraangal batuuji parlemaa gadanal hitaande 2009-2010 udditnongal nyanlde 09 noowammburu 2009, uddii nyanlde 07 saawiyee 2010. Ko ngal daawal maantingal, sabu ngal ari ko caggal wooteeji hoyre leydiyaagal baɗnoodi e leydi he, nyalnde 18 sulyee 2009. Eɗen ciftora ko adii wooteeji ɗii, leydi ndi wonnoo ko e iiñcuru politik bonndu caggal kuudetaa 06 ut 2008. E oon tuuma, parlemanteeruuji luulndinooɗi kuudetaa o fof, ko calinooɗi tawtoreede batuuji parlemaa o, sabu wiyde wonde ɗi ndewaani laawol, ɗoon ɗo hoyreejo leydi cuɓaado woodaani.
E ngolɗoo laawol noon, parlamanteeruuji ɗii fof pottitii e batuuji ɗi, hay so tawii noon teskaama yoga e maɓɓe heewaani ko ngari batuuji, haa arti noon e gonduɗi e laamu ɗi. Ko maa hooreejo leydi o noddi ɓe, jeertini ɓe, nde ɓe mbaɗti arde batuuji.
E nder batuuji he, parlemaa o wootii sariyaaji keewɗi. O wootii bidsee hitaande 2009 ooñcaado (Loi de finances rectificative 2009), o wootii bidsee 2010 go’abo (Loi de finances initiale 2010). O wootii, gaagaa ɗum, ko ina wona noogaas e jeegom eɓɓaande sariya. Ina heen ko eɓɓaaɗe jamirooje mawɗo leydi yo siif ñamaale dowla o waawi ƴettude e ñamlooɓe ngaluuji. Ɗeen ñamaale ko joɓeteeɗe e duuɓbi keewɗi tawa ina pawnoo seeɗa. Ngaluuji ɗi kuutortee ko e ndema, e peewnugol laabi godoroŋ e geɗe goɗɗe. Ina heen eɓɓaande ko jamirooje yo mawɗo leydi siif nanondire hakkunde dowlaaji Afrik, arabeeɓe, ngenndiiji dentuɗe ekn. Ina jeyaa heen kadi eɓɓaanɗe ooñcooje sariyaaji goodnooɗi, ko wayi no sariya jowitiiɗo e ngonka e nder renndo (etat civil) gila e kaayitaaji juddu, haa e seedantaagal dewgal maa ceergal, seedantaagal maayde ekn, walla eɓɓaande ooñcoore ko fayti e jeyegol e leydi (Code de la nationalité). Ina waɗi heen eɓɓaade sariya paytuɗe e cellal (Sariya ooñcoowo sariya compugol booñ ngenndiijo gaddotooɗo cellal «CNAM», kam e sariya juɓɓinoowo farmasinaaji). Waɗii kadi eɓɓaande yowitiinde e kuutaragol yimɓe uujooɓe tawi rewaani laawol (trafic illicite des migrants), kañum e eɓɓaande yowitiinde e hare feewde e ownugol (terrorisma). So tawii won e eɓɓaande keewaano luure hakkunde parlemanteeruuji luulndo e parlemanteeruuji gonduɗi e laamu kañum en e terɗe gofornama, yoga e eɓɓaaɗe goɗɗe ngaddii duko tiiɗngo. Eɓɓaaɗe ɓurɗe famɗude luure ko eɓɓaaɗe paytuɗe e ciifgol nanondire hakkunde dowlaaji walla ciifgol yamiroore ñamaale ɗe dumunna juutɗo tawa ene kuutoree e geɗe nguurndam tiiɗɗe, hay so tawii noon parlemanteeruuji luulndo ngo ina keewi woytaade wonde ngaluuji ñamaale ɗe ina mbaasa huutoreede no haniri nii, haa ko joortanoo heen ko roŋka dañeede.
Gaagaa ɗeeɗoo eɓɓaaɗe cifaaɗe dow ɗe, keddiiɗe ɗee fof cabobinii luure mawɗe. So tawii ko ko fayti e eɓɓaade sariya bidseeji ɗi, parlemanteeruuji gonduɗi e laamu ɗi etotonoo ko hollitde wonde gofornama o tiiɗniima haa waawi diwtude iiñcuru wonanoondu ndu, etee laamu ngu wallii miskineeɓe e ɓurɓe famɗude doole. Etee kadi ɓe kaɓtiima bonnooɓe jawdi laamu.
Wonande parlemanteeruuji luulndo ngo, miijooji maɓɓe ɓuri yahrude ko wonde ardiiɓe gofornama o caabinoo iiñcuru ndu (e baɗgol kuudetaa o) haa wallatnooɓe Muritani to bannge ngaluuji fof ndartini juuɗe mum en. Ko noon kadi politik mo gofornama o bayyinta to bannge haɓde e basal e bonnooɓe jawdi laamu o fof ko fuunti e fenaande. Yeruuji ɗi ɓe ndokkata ko e bidsee ooñcaaɗo hitaande 2009, ɓuri usteede fof ko ngaluuji paaranooɗi e cengɗe kaɓooje e baasal, etee ɗiin ngaluuji ustaaɗi kuutoraa ko e kampaañ wooteeji ɓennuɗi ɗi.
So tawii ko ko fayti e hare fewde e bonnooɓe jawdi laamu, e miijo luulndiiɓe ɓe, ɗuum ko meerorɗe yimɓe ɓe njaɓaano kuudetaa o, walla ɓe ngondaano e laamu ngu e sahaa wooteeji ɓennudi ɗi.
Eɓɓaaɗe goɗɗe kadi gadduɗe duko mawngo ko ko wayi no eɓɓaande yowitiinde e kuutoragol uujooɓe ngol rewaani laawol, kañum e hare feewde e ownugol. So tawii gofornama e parlemanteeruuji gonduɗi e mum ɗi kolliti ko eɓɓaaɗe ɗe ko kaanɗe, etee ma ɗe mballu leydi ndi e heɓtaade no haanirta nii ɗiiɗoo saqqaaji ɗiɗi, luulndiiɓe ɓe kolliti ko ɗeeɗoo eɓɓaade ɗiɗi kala njogori ko hokkude laamu mbaawka no tooñiri ɓe mbiyaani mbaɗaani. Kala mo laamu ngu yiɗi leeptude, maa takku ɗum waɗii ɗum, walla wiyii ɗum, hono no aadoranoo nii. Yeru, so tawii sariya yamirii kala tuumaaɗo wonde hoɗorde mum ina waawi wiciteede e sahaa kala, firti ko mo polis maa laamu guutanii fof ina waawi wiciteede, takkee hay ko tawaaka e mum. Ko noon kadi so wiyaama kala tuumaaɗo yo telefong mum heɗte, ɓe njogori heɗtaade kadi ko mo ɓe njiɗi heɓde o tan. Ɗuum fof noon ko geɗe, e wiyde maɓɓe kamɓe luulndiiɓe ɓe, baɗaaɗe etee teskaaɗe e Muritani. Ɗum kadi ko gaagaa luulndaade ɓe dumunnaji cokgol tuumaaɓe ɓe. Ɓe mbiyi neɗɗo haanaani ɗaldeede e polis ko ina tolnoo e lebbi ɗiɗi ina leepta ɗum haa jaɓna ɗum ko woodaani. Tuumaaɗo kadi haanaani sokeede duuɓi nayi, tawa ñaawaaka, ruttee kadi wiyee ko tuumanoo ko woodaani.
Ina teskaa kadi parlemanteeruuji ɗi, teeŋti e dipiteeji luulndo, kala nde ñiŋi eɓɓaande ina njahɗina heen peeje ooñcirɗe kuule ɗe ɓe cikki moƴƴaani ɗe, kono ina saɗi nde hilifaaɓe gofornama ɓe kañum e dipiteeji gonduɗi e mum en ɗi njaɓi yo wood ko waylaa e eɓɓaaɗe laamu ngu addata ɗe.
Ko ɗuum waɗi ina waawi wiyeede mo woni kala ina joginoo faandaare, tee etiima yo nde laato.
Wonnoo faandaare gofornama o ko yo parlemaa ɓenninan ɗum sariyaaji eɓɓunoo kala, tawa alaa ko waylii heen. Ndeen faandaare heɓaama.
Wonande parlemanteeruuji gonndudi e laamu ɗi faandaare mum en ko yo gofornama o yanane ina jogii ƴaañorgal tiiɗngal to parlemaa to, ko addi fof ma ɓenninane. Ɗuum kadi waɗii.
Wonande luulndiiɓe ɓe, eɓe njenanaa ɓe ngalaa mbaawka haɗde parlemaa o ɓenninde eɓɓaaɗe sariya ɗe kawranaani ɓe ɗe. Kono anniya maɓɓe ko ñiŋde e suurtude denndaagal eɓɓaaɗe ɗe ɓe cikki moƴƴaani, haa ɓesngu o kam nana daade maɓɓe waawa ñaawde holi daraniiɗo ngoyaaji mum. Ɓee ne kadi ina mbaawi wiyde faandaare mum en timmii.
Gaagaa jeewte paytuɗe e eɓɓaade sariya ɗe gofornama yettini ɗe, dipiteeji luulndo ngo kuutoriima e ngol ɗo laawol, kaɓtorgal walla kuutorgal mawngal ngal parlemaa jogii feewde e gofornama ngam horde golle mum. Ngal kuutorgal ko huccitinde naamnde e tergal gofornama, oon ara jaaboo e nder batu mbayyinaangu. So joom naamngal ngal yiɗii, ɗaɓɓa yo yeewtere nde uddite, dipiteeji goɗɗi ɗi ndokka heen miijo mum en. Nii woni, kamɓe dipiteeji luulndo ɗi ɓe mbaawi huccitinde e laamu ngu ko ina wona sappo e go’o (11) naamndal gondugal e yeewtere; won dipitee gooto gonduɗo e laamu huccitinii naamnde ɗiɗi feewde e gofornama o kono o jaɓaani udditde heen yeewtere, haaɗi tan ko hakkunde makko e tergal gofornama o.
Naamnde ɗe luulndo ngo huccitinnoo e gofornama o njowitii ko e caɗeele ndema hikka, kam e ƴettugol dingire leydi ndenndaandi (gazra) ɗe kaanaani rokkireede, walla nanngal jom jawɗeele en ɓe banke santaraal wullitinoo, walla caɗeele jaŋde leydi ndi, walla caɗeele kisal e nder leydi ndi (war hoyreeji, dahngo tuubakooɓe, ekn), walla ko fayti e kaake coodananooɗe galle gardiiɗo hilifaaɓe baɗtaaɗo lopitaan yummiraaɓe e sukaaɓe, walla ko fayti e pusgol foosuuji e tajgol leɗɗe leegal El Miina (Leegal jeegoɓal) e geɗe goɗɗe e geɗe goɗɗe.
E joofnirde batuuji ɗi, gardiiɗo hilifaaɓe yettinii parlemaa bayyinaango mum to bannge politik kuptidinɗo laamu mum. Yeewtere tiiɗnde kadi waɗii ɗoon. Wonanɓe laamu ɓe kollitii weltaare mum en e politik mo gofornama rewi o, e wiyde maɓɓe ɗuum ƴoogaa ko e tuugnorgal ngal Mohamed wul Abdel Aziz hollitnoo ɓesngu ngu haa waawi wootaneede haa fooli ñalnde 18 sulyee 2009. Kono luulndo ngo kañum huccitin ñiŋooje feewde e laamu ngu gila e kuudetaa baɗnoodo e 2008 haa e politik duttinɗo leydi ndi caggal to bannge demokaraasi e faggudu e renndo.
Denndaangal jeewte parlemaa ɗe njaltinaama e tele e rajo Muritani, yimɓe heewɓe mbaawii hettaade ee. Mo woni kala yaama tawa waawi jogaade heen miijo e heɓtinde darnde dipitee kala maa senateer kala. Ɗuum noon mo woni kala e ñaawoore mum feewde e parlemanteeruuji keedandi laamu e parlemanteeruuji luulndiidi laamu.
Fooyre Ɓamtaare


text:
«So tawii gawlo awlata ko yimɓe haa artira gooto fof to umminoo,
Miin ko mi gawlo gawloowo yimɓe haa rutta ɗum en to ngummino,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu, sinndaaka moolo,
Gaskinoowo miskineeɓe, tooñaaɓe, lorlaaɓe, yurminiiɓe, yuŋginiiɓe….. »
«So tawii gawlo awlata ko yimɓe haa artira gooto fof to umminoo,
Miin ko mi gawlo gawloowo yimɓe haa rutta ɗum en to ngummino,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu, sinndaaka moolo,
Gaskinoowo miskineeɓe, tooñaaɓe, lorlaaɓe, yurminiiɓe, yuŋginiiɓe….. »
Ɗum ko seeɗa e konnguɗi Mammadu Sammba Joop lollirɗo « Murtuɗo » bayniiɗo en ñalnde alkamiisa 11 lewru suwee 2009, saanga tiisubaar ina ruttii e joomum, yoo Alla ɓuuɓan mo toon.
Ina gasa tawa heewɓe nganndaa Mammadu Sammba Joop, kono alaa majjuɗo Murtuɗo sabu « mo yiyaani mbaroodi ne nanii uŋngaango mum », sabu tuggi rewo haa e worgo, fuɗnaange haa hirnaange, teeŋti noon e leyɗeele saahal ɗe haa leyɗeele Orop, alaa ɗo golle Murtuɗo njettaaki, sabu darnde makko e ƴellitgol ɗemngal Pulaar gila e jaŋde mum haa e wiɗto mum, jeewte pinal e haaliyaŋkaagal ekn…..Mammadu Sammba JOOP ko ittanaaɗo nemsa sabu Alla ina haayani mo konngol, ko ɗum waɗi kala ɗo o ari, fuutaŋkooɓe ngonata ko e fooɗondirde mo, mbele omo yeewtana ɗum en ko yowitii e pinal haalpulaar en e ƴellitgol ɗemngal mum en. Ina saɗi e gure Fuuta Moritani e Senegaal ɗo o yettaaki, haa yettanoyima Fuuta jaloŋ, Gineeji ɗi kala e ko wonaa ɗoon tan….
Ko ɓuri ƴellitaade e golle makko ko haaliyaŋkaagal sabu ko o wallifii e jime, en kuɓindaaki fof, kono ko teemedde limti-limtinɗe, heen deftere wootere muulaande tiitoonde mum ko «Boolumbal». Gollal Mammadu Sammba Joop to bannge pinal e coñce ɗaɓɓi ko winndannde heeriinde e jot keewɗo, maa en etoo, e wallondirde e annduɓe mo, e sehilaaɓe makko, waɗde feere mbele maa wood ko kollit-ɗen heen janngooɓe Fooyre Ɓamtaare.
Yeeso woɗngo, Mammadu Sammba Joop ko wonde mo koohoowo to bannge dawrugol, sabu gila Moritani heɓi jeytaare mum, ko min nganndi koo kay, minen e yonta amen, alaa e sippirooji ndimaagu, ƴellitaare pooɗantooji potal e demokarasii ɗi o tawtoraaka. O jeyaa ko e njeñtudi dillere mai 68, njerɓinnoondi Farayse e tiimaandi mum (yeru Moritani, Senegaal ekn…) sabu ko e oon yonta dillere ƴellitgol ɗemɗe ngenndiije Arab, Pulaar, Sooninke e Wolof ummanaa e nder leydi he, etee enen fof eɗen nganndi o wonaanii heen sara sabu miijo ngo o yooɓnata e nder jime makko. Loowdi jime makko fof roondii ko yiɗde waylude renndo ngo, ñiŋde bonɗi mum e wasiyaade jikkuuji moƴƴi. Mammadu Sammba Joop ko neɗɗo ɓesngu, ɓattiiɗo renndo mum, jankiniiɗo, jiɗɗo ngenndi mum, poɗaniiɗo sahaa kala dental leƴƴi e potal mum en, kono kadi ko neɗɗo meho, nuunɗuɗo. So en njiɗii, eɗen mbaawi wiyde koŋngol « Gawlo miskineeɓe » sifiima jikku Murtuɗo fof, sibu ko o neɗɗo jiɗɗo miskineeɓe, daraniiɗo hakkeeji mum, ɓattiiɗo ɗum en, nguurndam makko kala ko salaare tooñannge e ɓiɗtere. Alla ruŋtinii mo belanteeje aduna, o faggaaki jawdi, o nehaani dawangel, o faarnoraaki galleeji e otooji, ko ɗum waɗi o ruttiima e joomiiko meho, hay dara o naworaani, «no yummen Hawaa e baamen Aadama arɓe mehɓe, hootɓe hay dara naworaani… » no o wiyruno e wootere e jime makko nii.
O jeytoraama e pelle politigi keewɗe, peeñɗe ɗo e leydi he, gila e MND (Dillere ngenndiyaŋkoore demokaratiyaŋkoore), PMT (Parti Moritaninaaɓe ngam Gollal), FLAM (Doole ngam Dimɗingol Afiriknaaɓe e Moritani) ɗum ko e kitaale 1985-86. Danndimo e oon sahaa e lepte Maawiya ko polis mum roŋkude yiitude mo sabu ina yiiloroo mo « Mourtodo », tawi kaŋko kaayitaaji makko woni heen ko Mammadu Sammba Joop, o rewi jeese maɓɓe e tufnde Rooso o taƴti. Fedde makko wattindiinde ko nde o sosi, wiyeteende DEKALEM ko dooɓngo koŋngol « Dental e Kaaldigal Leƴƴi Moritani », « ko ndiyam ɓooyi e caaɗngol fof fayti tan ko maayo ». Nde wonde tagoodi Mammadu Sammba Joop ko ngenndiyaŋkaagal, jiɗɗo dental e kisal Moritani, ɗo o yaari fof ko e ɗum tan o artata, hay so o selnaama bolol ne, o wattinta tan ko ruttaade heen.
Hay e dille battindiiɗe e nder leydi men he, o wemjaani, jarabi aduna e jawdi fuutaani mo, nde Goomuyel militeer en folli laamu Siidi Wul Sheekh Abdallaahi, o dari, o wii loppet o alaa heen, o yantondiri e ngenndiyaŋkooɓe yuɓɓuɓe e FNDD (Maalde Ngenndiyaŋkoore ngam Dandugol Demokarasii) ngam telɓinde oo jamfa. Alla rokkii mo wune o, sabu nde nodditta mo tawi kuudetaa militeer en o telɓii, moojobere jamfotooɓe coomnoo ñalnde 6 suwee 2009 wontii « koyɗol muumo ».
Mammadu Sammba Joop heewi ko mbiyanno-ɗaa e jeewte maa « Neɗɗo so maayii ñaametaake yaaretaake, ko golle mum tan kaaletee… ». So tawii noon leydi maa ñaam teewu maa e ƴiye maa, golle maa kam haa bada majjata.
Yoo Alla moƴƴin jaaƴnje Mammadu Sammba Joop to fayaa too, hoɗorde maa sakkitere to Silɓe e Mbaañ Sammba, ngenndi baaba, wonan maa suddaare teddungal e yurmeende. Aamiin yaa Rabil Aalamiina.
Maamuudu Haaruuna Joop (Aan wiyatnoo kam ‘Doom Baay’)


text:
Booñ Kopporeeje Adunanke (Fond Monetaire International –FMI) jaɓii tottude Muritani ballal 80 miliyoŋ dolaar (fotde miliyaaruuji 20 ugiyya). Habri ɗum ko Amor Tahari, cukko hooreejo FMI, ñalnde alarba 16 settaambar to Nuwaasoot. Amor Tahari arii Nuwaasoot gila 8 lewru ndu ngam heblude garaangal e leydi he lappol FMI potngol yeewtitde e Muritani tuugnorɗe kese.
Booñ Kopporeeje Adunanke (Fond Monetaire International –FMI) jaɓii tottude Muritani ballal 80 miliyoŋ dolaar (fotde miliyaaruuji 20 ugiyya). Habri ɗum ko Amor Tahari, cukko hooreejo FMI, ñalnde alarba 16 settaambar to Nuwaasoot. Amor Tahari arii Nuwaasoot gila 8 lewru ndu ngam heblude garaangal e leydi he lappol FMI potngol yeewtitde e Muritani tuugnorɗe kese.
O hollitii wonde FMI fellitii ƴettitde gollondiral mum e Muritani. E wiyde makko, Muritani ina wondi e caɗeele teeŋtuɗe, sabu ngonka winndere nde e hoore mum, sabu kadi kuudetaa 6 ut 2008.
O hollitii wonde FMI ina wondi e payndaale kese ƴellitaare ɗe leydi ndi yiɗi tabitinde ɗe. Yiɗde maɓɓe noon ko yo geɗe laaɓtu, tuugoo e hiisaaji celluɗi e nuunɗal, tee omo yaakorii ma leydi ndi seertu e aadaaji wondunoo, sibu, ko ina wona duuɓi 10 jooni, leydi ndi rokkatnoo FMI ko limooje e kabaruuji ɗi ngoodaano, walla mbiyen ko ko fenatnoo. O faamninii kadi to 80 miliyoŋ biyeteeɗo o ummii. Ko kaalis mo leyɗe galɗuɗe keewi ñamlude leyɗe ɗe kiris adunanke yettii mbele ina mbaawaa yoɓde ñamaale walla soodde won ɗeen geɗe e nder leyɗe ƴellitiiɗe. Yonaaɓe FMI e guwarnama Muritani ina kawri wonde ko fuɗɗoode kaaldigal woni ɗo ngam heblude lelnugol tuugnorɗe kese. Ko ɗum addani jaayndiyanke Muritaninaajo, biyeteeɗo Iselmu wiyde wonde «FMI rokkii Muritani ndewnel» sabu makko famɗinde ɗum.
Ko nii Amor Tahari lelniri huunde nde «nanondiral gadanal puɗɗorgal golle, oɗon nganndi aduna o woni ko e kiris. Geɗe ɗe ina puɗɗoo seɓorde. Ko ɗum addani FMI fellitde wallitirde leyɗeele ɗe fotde 250 miliyaar dolaar. Geɗal Muritani e oon kaalis ko 80 miliyoŋ dolaar gonɗo hannde e resorde Banke Muritani Mawɗo (BCM).» BAB
Ƴoogirde : APA


text:
Miijo ngo laamu Leydi Muritani ƴefti ngam haɓde e mbuusuuji ko huunde heewnde faayiida, ngam teskaade caɗeele ɗe mbuusuuji ngaddi to bannge sato e taariindi. Eɗen mbaawi teskaade ɗeeɗoo geɗe : Mbuus ina addi caɗeele no feewi e jawdi haa teeŋti noon e nduroori, ko heewi hannde, so njawdi walla ngaari walla mbeewa hirsaama, kuuse mum tawatee ko ina heewi dak mbuusuuji.
Miijo ngo laamu Leydi Muritani ƴefti ngam haɓde e mbuusuuji ko huunde heewnde faayiida, ngam teskaade caɗeele ɗe mbuusuuji ngaddi to bannge sato e taariindi. Eɗen mbaawi teskaade ɗeeɗoo geɗe : Mbuus ina addi caɗeele no feewi e jawdi haa teeŋti noon e nduroori, ko heewi hannde, so njawdi walla ngaari walla mbeewa hirsaama, kuuse mum tawatee ko ina heewi dak mbuusuuji.
Mbuus so jooɗiima e reedu gasii, ɗum ina haɗa dammuwol fayde, won sahaaji kadi ina waawi warde ɗum. Ko ɓuri heewde e kurjuru hannde ko mbuusuuji. Sibu ; hay so weddoyaama caggal wuro, henndu ina waawi artirde ɗum e wuro, nde tawnoo ina hoyi. Mbuus ina boni e taariindi sibu ɗum, ko huunde leelnde bonnde. Ina waawi haɗde huɗo fuɗde.
Heddii, yimɓe ina poti faamde ɗumɗoo ko nafoore men mehre nde tawnoo maa ɓeydu moƴƴinde sato men. Ko goonga noon peeje ina poti sakkeede mbele ina waasa waɗde lor wonande yimɓe ɓee, nde tawnoo en njowitiima no feewi e mbuusuuji.
– Muñande yimɓe ɓee hay sinno ko ɗoo e lebbi tati mbele kala joginooɗo mbuus, ina waawa seertude heen.
– Ƴeewen feewnude mbuusuuji kaayitaaji, lomtoo mbuusuuji dalli ɗii : kaayit ina yaawi bonnde kadi so jawdi ñaamii ɗum ina moƴƴi.
– wonande rewɓe duggoyooɓe ina moƴƴi ɓe mbaɗta huutoraade bidoŋaaji tawa so ɓe coodii nebam walla kosam walla bineegara, eɓe mbaawa waɗde heen, ɗum ɓurata hisde. Ɓe njogoo bataaji tawa ina waawi waɗde basalle, faataata… Eɗen poti wallitde ngooɗo miijo, mbaasen wiyde ɗum ko dogdu dow huɓeere.
– Laamu nguu daroo kadi mbele geɗe keewɗe gummotooɗe caggal leydi, natta waɗeede mbuusuuji, soomiree kaayitaaji.
– Ina moƴƴi ñalawma laaɓal yuɓɓinee e denndaangal leydi ndii kala mbele kala to mbuus woni duppee.
Usmaan Ñaan, Kayhayɗi


text:
E darorɗe lewru saawiyee 2013, lowre internet «alakhbar » habriino wonde laamu « Muritani rokkii jamirooje ngam winnditaade saharaanaaɓe, naatna ɗum en e etaasiwil ɓetguuro Muritani ». Jooni kadi, ko fedde wiyeteende APP yaltini bayyinaango ɗo hollitta wonde « nana wona dumunaa ko kabaruuji keewɗi, keniiɗi, teeŋtini wonde kippu Gollorde Ngenndi Binndol Yimɓe e Binndaaɗe Kisnaaɗe (l’Agence Nationale du Registre des Populations et des Titres Sécurisés) neldaaɗo ko ɓooyaani koo to Basikunu, inan winnditoo yimɓe ummiiɓe Mali fof.
Hono ɗuum suurtanooma to Efderik e Biir Mogreyn wonande binnditagol yimɓe Saharaa hirnaange. E oon sahaa gooto, huunde e ɓiɗɓe leydi ndii ina tampinee tampere ɓurtunde nde hay gooto waawaa miijaade, haa ko binnditagol maɓɓe dartinaama e nokkuuji binnditgol keewɗi.
Ko ɓuri ɗum bonde nii, to Maal, Barakna, gardiiɗo nokku mum binnditgol nanngaama, ina ankitee, sibu miijeede etiima winnditaade yimɓe njoyo wiyaaɓe ko Sengaalnaaɓe ».
E ooɗoo dumunna fof kadi, Muritaninaaɓe wonɓe to Farayse ceeraani e woytaade caɗeele kawrata ngam winnditaade, sibu maɓɓe ɗaɓɓireede addude kaayit biyeteeɗo « kartal koɗaagu » ngal leydi Farayse rokkata tumarankooɓe huuɓnuɓe sarɗiiji koɗaagu e leydi mum. Lowre internet wiyeteende « kassataya.com » wiyi, caggal nde waɗi wiɗto, wonde « binnditagol ngol ina waɗi heedi-heeda ». Ɓe mbiyi kadi « … birooji tati binnditgol udditaama to Jedda (Sawuud), to Abijaa (Koddiwaar) e to Pari (Farayse). Ooɗoo biro battano halfinaa binnditgol Muritaninaaɓe wonɓe to Orop. Huunde haawniinde teskaama : to Koddiwaar e to Sawuud, gaa gaa kaayitaaji parlinaaɗi e Muritaninaaɓe fof ɗii, (kaayit binnditagol 1998 woni Ranvec e kaayitaaji binnditagol jiknaaɓe, walla seedewol sankaare), ɓeydataa heen tan ko kaayit ceedtotooɗo ko a muritaninaajo, mbinndite-ɗaa… To Farayse noon, alaa e sago ngaddaa kartal koɗaagu ngal laamu Farayse rokkata tumarankooɓe. Ɗumɗoon noon firti ko ɓiɗɓe leydi ndii potndaaka ».
Ko ɗum addani gooto e maɓɓe wiyde « laamu nguu ina foti nattude farlinde kartal koɗaagu e seedewol binnditagol 1998. So wonaa ɗuum, ko ɓuri heewde e muritaninaaɓe wonɓe Farayse mbinndittaako. » Ina sikkaa, walla won wiyɓe, waɗi oon kaayit naamneede to Farayse, ko yiɗde siggude jeyaaɓe e leyɗe ɗiɗi, sibu sariya Muritani jaɓaani ɗuum, ko hooreejo leydi oo tan waawi rokkude ɗum neɗɗo, caggal nde oon waɗi ɗaɓɓaande winndaande (kuulal 31 doosɗe ngenndaagu : «Muritaninaajo, hay so tawii ko kellifaaɗo, jogiiɗo ngenndaagu ngoɗngu, ina waawi yamireede heddodaade e ngenndaagu mum Muritani, so tawii ɗaɓɓii ɗuum ». Kamɓe wonɓe Farayse ɓee noon, ɓe mbiyi ko « sarɗiiji ɗii ina poti hoybineede e laɓɓineede. So tawii min ƴettii ngenndaagu Farayse ko sabu ngonka politik ndiddunooka min e leydi amen kaa, haa arti noon e warngooji 1989-1991. » Waɗi noon ko hay gooto e maɓɓe, ma a taw waɗaano ɗaɓɓaande heddodaade e ngenndaagu mum Muritani, ɗum noon waawaa winnditaade.
Ko ɗum addani ɓe daraade hannde e ñiŋde ndee feere nde laamu nguu ƴetti « yiɗde ɗawde ɓe ngenndaagu maɓɓe», e gardagol Fedde Muritaninaaɓe Gollotooɓe to Farayse (OTMF), yuɓɓinnde jeewte e seppo ngam ɗaɓɓude potndugol sarɗiiji wonande muritaninaaɓe fof, sibu, e wiyde Haymuut Bah, karallo ko faati e sariya, gonɗo Farayse ko ɓooyi « ɓiɗɓe leydi ɗiɗo mbaawaa ñaawreede sariyaaji ceertuɗe. Wonɓe caggal leydi poti ɗaɓɓireede tan ko kaayit ceedtotooɗo ko e ndiin leydi ngoni ». E miijo yimɓe heewɓe, wiyde ina farlina «kartal koɗaagu », ko waɗde golle polis Farayse fotnoo waɗde, tee faandaare mum haa hannde ko « yiɗde ɗawde ɓaleeɓe Muritani ngenndaagu mum en, oon sahaa gooto mo laamu Muritani winndittoo saharaanaaɓe e malinaaɓe ».
Ko ɗum addani fedde politik wiyeteende UFP yaltinde bayyinaango ñalnde 13 marse 2013 ngam « ɗaɓɓirde laamu nguu nde ittata denngaangal paddooje e sarɗiiji kaɗooji binnditagol, ko wayi no parlingol seedewol koɗaagu to Farayse » e « e wondude e hujjaaji Muritaninaaɓe wonɓe Farayse… ».
Ko noon ne kadi fedde politik wiyeteende AJD/MR yaltiniri bayyinaango ñalnde 19 marse 2013 ngam hollitde ina « wondi e ko Muritaninaaɓe wonɓe caggal leydi ɓee ɗaɓɓi koo, tee ina ñiŋa kala feere yiɗnde waɗtude won ɓeen Muritaninaaɓe yimɓe ɓe ngalaa ɗo njeyaa » e siftinde binditol ngol «fotaani wonde kuutorgal paltoor e yiɗde joñde huunde e muritaninaaɓe ».
Muttaar


text:
Ɓuttiɗde haa ɓurta ina haɗaa to Japon
Hol to leydi kaawisaaji heedi e winndere hee ? Ndiin leydi wiyetee haa hannde ko Japon. Toon to Japon, sariya ina dotti ɗo teddiindi gorko e debbo poti haaɗde. Hankadi, maa sariya reen ɓalli mon, tee, so ɓalndu neɗɗo ɓurtii ko dottaa koo, kuugal ina fawee e joom mum.
Ɓuttiɗde haa ɓurta ina haɗaa to Japon
Hol to leydi kaawisaaji heedi e winndere hee ? Ndiin leydi wiyetee haa hannde ko Japon. Toon to Japon, sariya ina dotti ɗo teddiindi gorko e debbo poti haaɗde. Hankadi, maa sariya reen ɓalli mon, tee, so ɓalndu neɗɗo ɓurtii ko dottaa koo, kuugal ina fawee e joom mum.
Gila 2008, ina farlininanoo e gollorɗi e njuɓɓudi laamu rewindaade e ɓetde nadorɗe gollotooɓe mum en dañɓe hakkunde duuɓi 40 e 74 e nder wicitaaji cellal poti waɗeede ɗii. Eɗi potnoo kadi waɗde wasiyaaji kollitooji nafoore coftal ɓalli, kam e ñaamdu seniindu e senaare nguurndam.
So ɓalndu gollotooɗo oo ustaaki hakkunde wicitaaji ɗiɗi, omo waawi faweede kuugal. Nadorde gorko fotaani ɓurde 85 santimeeteer (sm), nadorde debbo fotaani ɓurde 90 sm. Faandaare ɗuum wonnoo ko ustude ñawu jabet walla ɗaɗi e ɓernde, e tellinde ɓeto kolesterol e dummbo ɗaɗi. Fof noon ko mbele fereeji safaara ina ustoo.
Gollorɗi leydi Japon ina poti ustude fotde 10% gollotooɓe ɓe teddeendi mum ɓurti ɗo dottaa ɗoo e hitaande 2012 ndee, ɓe usta ɗum fotde 25% e hitaande 2015. Kono tan, ɗum rewaaka no feewi, sibu yoga e yimɓe njaɓaani waɗde hoolkisooji cellal katojinaaɗi ɗii. Ɗumɗoo kadi jeyaa ko e kaawisaaji yimɓe …
- Comci kaɓooji e baarte
Ɗuumɗoo ne kadi, ko to Japon. Ko ɗum huunde heewnde faayiida, sibu ko comci kaɓooji e keneeli ɗi mbelaani. Usin gooto biyeteeɗo Seiren ina feewni toon comci cakki (silipaaji, simbisaaji, kawase, …) kaɓooje e keneeli warñeende, haa teeŋti noon e keneeli ñooŋɗe – ko nanndi e naafɗe – e keneeli ɓalndu goɗɗi, walla mbiyen moɗooji ɗiin keneeli.
Kamɓe feewnuɓe ɗum ɓee, ɓe mbiyi ko heen ɓe ngoni jooni duuɓi keewɗi. Ɗo adan ɗoo, wonnoo miijo maɓɓe tan ko feewnude ko wayi no silipaaji moɗooji luuɓeeki, kono, ɓe miijotonoo ko yeeyde ɗum nder cafrirɗe. Kono, nde ɗum fuɗɗii yaltude tan, ko yimɓe fof ndiirani ɗum, haa arti noon e hoohooɓe mawɓe.
Nii woni, e ooɗoo sahaa, ɓe peewnii fotde 22 comcol, tuggi kawase haa e simbisaaji « moɗooji keneeli naafɗe » ekn
BAB


text:
Suudu sarɗi wiyeteendu Senaa nduu, ɓenninii e joɗle mum jawtuɗe ɗee, e gardagol Al Hajji Abdul Bah, eɓɓaaɗe sariya tati (3). Heen wootere yowitii ko e « ƴettugol feere ngenndiire » ngam haɓaade « leeptugol ».
Suudu sarɗi wiyeteendu Senaa nduu, ɓenninii e joɗle mum jawtuɗe ɗee, e gardagol Al Hajji Abdul Bah, eɓɓaaɗe sariya tati (3). Heen wootere yowitii ko e « ƴettugol feere ngenndiire » ngam haɓaade « leeptugol ».
Eɓɓaande ɗiɗmere ndee lomtii ko sariya 2013/011 pawoowo kuuge warhoore aadee e kala baɗe njiyaagu walla leeptugol. Eɓɓaande tataɓere ndee yowitii ko e kuuge paweteeɗe e baɗe njiyaagu. E wiyde kalifu ñaawoore, « sariya gadano oo ko ngam tabitinde ko leydi ndii hunaninoo leyɗe goɗɗe ɗee, kam e ɗooftaade jamirooje diine men e doosɗe leydi ndii.» E wiyde makko, « hankadi hay gooto daɗataa e kuuge baɗe leeptugol ». Huunde haawniinde ! « Njiyaagu ko warhoore aadee » kono haɓotooɓe njiyaagu ina ñaawee kasoo ! “hankadi hay gooto daɗataa e kuuge baɗe leeptugol”, tawi pelle darniiɗe jojjanɗe aadee ñalnde kala ina cuurta baɗe bonɗe ɗe huunde e doole kisal leydi ndii ngollotoo yimɓe !
Yeru ɗuum ko bayyinaango CSVVDH (Comité de Solidarité) ñalnde 13 ut 2015 ngam suurtude haala e golle e baɗle bonɗe. Ina winndaa heen « E oo kikiiɗe (12 ut 2015), hedde w18, poliseeji njaggii, leeptii, ƴattii suka ɓaleejo sanɗa muritaninaajo… »
(…) « Ɓe ngonnoo ko e raddude tumarankooɓe ɓaleeɓe, haa teeŋti noon e Senegaalnaaɓe, saraaji laawol Nuwaadibu, hedde Big Market. » Suka oo wirtii ɓe, “haawaa golle bonɗe ɗe ɓe ngollotoo ɓee tumarankooɓe, o dartii… O woni e noddude yumma makko, mo nganndu-ɗaa ko kaɓantooɗo jojjanɗe aadee. O ƴettori heen foto ngam seedanfaagal, o jolti e oto makko o yahi ».
« Ɓooytaani polisee e sanndarma paddii mo saraaji kilinik Ibn Sina, ɓe ɗoofi mo e oto makko, ɓe ngoni e lappude mo, hade maɓɓe nawde mo forso ».
Ɓe piyi mo haa ɓe ngaañi mo. Ko ɓuri bonde koo kadi, ko ƴattooje bonɗe rasismayeeje ɗe ɓe ƴattii mo e safatoore… » .
« Hannde beeli yoga e ɓaleeɓe ko ko owi. Won heen kultii hay yaltude boowal sabu hulde yaltineede leydi mum en e taccineede. »
Ko teskini hannde e leydi ndii, ko kuule moƴƴe ƴetteteeɗe, ƴettirteeɗe ngam deƴƴinde yimɓe, e golle bonɗe, luulndiiɗe ɗeen kuule golleteeɗe les : Gartugol taccinanooɓe jokkii caggal kuudetaa 2008, kono hay hujja gooto e hakke gooto ɓe keɓtaani, so wonaa jokkude e wonde tumarankooɓe nder leydi mum en, walla fiyeede so ɗaɓii hujja mum en. Wiyanooma ko laamu miskinɓe kono hannde fof miskinɓe ɓuri torkude e lohde. Wiyanooma ko kaɓgol e “mufsiddin en, wonndunooɓe e laamu Maawiyya”, kono ɓeen ngoni e laamu hee haa hannde. Wiyanooma maa njeenaari e bonnugol jawdi haɓe, kono hannde fof ndi ɓuri yaajde, jawdi ɓuri waawde bonneede e geɗe ɗe ngalanaa ɓesngu nguu e leydi ndii hay ngartam ngootam.
Ɓe mbiyiino maa ɓe lomtinan toranooɓe e warngooji kitaale 89-91, kono tabitinaa ko politik joñgol ɓaleeɓe e fuunti e loppitgol ngenndaagal ɓaleeɓe rewrude e binndital paltoor, loppitgol gese mum en e nokkuuji durngo ndariindi mum en…
Kuule karminooje njiyaagu keewɗe ina ƴettee ñalnde kala, kono won e haɓotooɓe ɗum nana nder kasoo. Wiyaa ko wellitaare e potal e demokaraasi, kono hay heen gootel laataaki : pelle ɗiɗi calaaɗe heɓtineede ko FPC e RAG tawi joom mum alaa ko njiɗi so wonaa dañde no kaaldi miijo mum en. Podooje baɗanooɗe fof laatiima henndu yahooru nduya. Wiyanooma ko kisal, kono hannde fof kulol ɓuri yaajde e leydi hee, sabu njannguuji saaysayeeɓe e warngooji … Ñalnde fof ko ɓiɓɓe walla koreeji ɓeen jogiiɓe leydi ndii, nanetee pellii gaa, pellii too … Hay lewru ndu gollotooɓe Suwoyraat podananoo, laatiima koyɗol muumo…
Jiɗɗo yiytude laawol kala, yo heɗo ko ɓe kaalata, annda ko ko luulndii ɗum woni ko golletee !
Muttaar


text:
Nyamfowa 3:15
Ko hautago laawol o, ngoga o be ngedam o. #hautago #laawol #ngoga #ngedam
Hande Harfere: Ngayuuri
Akkitaal yidde, nyalaumare kala go`ofuu.: "ngayuuri" in Fula ngayuuri Fula nom.2 ɗi marara ngayuur
Hande Harfere: Chanchan
Akkitaal yidde, nyalaumare kala go`ofuu.: "chanchan" in Fula chanchan Fula nom.2 chanchan makko In
Hande Harfere: Rawadu
Akkitaal yidde, nyalaumare kala go`ofuu.: "rawadu" in Fula rawadu Fula nom.2 ɗi ŋaamua rawadu bana
Hande Harfere: Pallaadi
Akkitaal yidde, nyalaumare kala go`ofuu.: "pallaadi" in Fula pallaadi Fula nom.2 ɗi ŋaamua pallaad
Hande Harfere: Beɗel-Alla
Akkitaal yidde, nyalaumare kala go`ofuu.: "beɗel-alla" in Fula beɗel-alla Fula nom.2 ko beɗel-alla
Hande Harfere: Sonndu
Akkitaal yidde, nyalaumare kala go`ofuu.: "sonndu" in Fula sonndu Fula nom.2 ɗi firukia sonndu Ind
Lamorde Mardi
Learn new vocabulary from the Fula Library Book Series 29. Books in this series teach you the words
Nyamfowa 3:12
Baawo don ɗo jabukia a njodejam. #a #dokkal #ngogaku #jabuki #njodejam


text:
Holko addi waasde kisal e leyɗeele Afrik?
Saakitaama ñannde : Hesɗintinaama ñannde :
Nialawma hande o min jewtata ko yowiti e waasde kisal e nder Afrik.Jewtidiiɗo men e Ko mbiiɗon wiyete ko Karamoko Fari Silat Ka. Kanko woni ardiiɗo gomu fulfulde e nootaangu Afrik ene wiye Académie africaine des langues. O ari e yewtere ngam haalande hettiiɓe ko mbiidon Holko saabi waasde kisal e nder Afrique ? E hol peeje men jetata ngam haɓaade dum? So ɗum yawti men keɗo kadi Abdulay Diko joɗaniiɗo en to Mali, kadi Mamadou Alpha Diallo to ziginsor.


text:
Ko ina tolnoo jooni e e ko ɓadii jonte tati hakkilaaji fof kucci ko to diwaan fuɗnaange hakkundeejo sabu wolde feeñnde hakkunde Israyiil e fedde wiyeteende Hamaas, wonnde to leydi Palestiin, walla noon mbiyen ko boomaare nde Israyiil en kuccini e leñol Palestiin. Waɗi en siforaade ndee hare no boomaare leñol nii, sabu so tawii woytoraandu Israyiil ko wiyde wonde «fedde Hamaas ina weddoo misilaaji e nder leydi mum, ina owna hakkilaaji ɓesngu mum», hakkile nanngaani wonde njoftiigu mum foti wonde ko waɗde abiyonaaji ina berloo bommbooji e koɗorɗe, gollirɗe (duɗal ONU) haa ko ina booma siwil en (rewɓe e sukaaɓe) ɓe nganndu-ɗaa alaa ko jotondiri ɗum en e konuyankaagal.
Ko ina tolnoo jooni e e ko ɓadii jonte tati hakkilaaji fof kucci ko to diwaan fuɗnaange hakkundeejo sabu wolde feeñnde hakkunde Israyiil e fedde wiyeteende Hamaas, wonnde to leydi Palestiin, walla noon mbiyen ko boomaare nde Israyiil en kuccini e leñol Palestiin. Waɗi en siforaade ndee hare no boomaare leñol nii, sabu so tawii woytoraandu Israyiil ko wiyde wonde «fedde Hamaas ina weddoo misilaaji e nder leydi mum, ina owna hakkilaaji ɓesngu mum», hakkile nanngaani wonde njoftiigu mum foti wonde ko waɗde abiyonaaji ina berloo bommbooji e koɗorɗe, gollirɗe (duɗal ONU) haa ko ina booma siwil en (rewɓe e sukaaɓe) ɓe nganndu-ɗaa alaa ko jotondiri ɗum en e konuyankaagal.
Ko ina tolnoo jooni e balɗe noogas pawɗe, wuro Gaasaa sakkii ko les jayli ɗi bonannde mum alaa ɗo kaaɗi, sabu gaa gaa bonannde jotondirnde e pusgu wuro e kaɓirɗe gollorteeɗe (isinaaji, pomuuji, ekollaji ekn.. ), pittaali keewɗi mboomii ko ina tolnoo e teemedde njeenayo neɗɗo pawɗe e ujunaaje nay pawɗe gaañiiɓe, jiidaani e dummbugol bonngol wuro ngo, ndiyam alaa, nguura heɓotaako, safaara woodaani, ɗum firti tan ko Gaasaa wuuri e oo sahaa ko e ñaldi kataa. Kadi ko ɓuri haawnaade heen fof ko ellee aduna oo fof so renndii, alaa ko waawi heen (sidere wootere wuddini weendu). Ndaw ko haawnii, ma a taw deftere ñawretaake banndum sabu leyɗeele doolnuɗe hannde ɗe, ko kañum en njogii ginol ɗowowol aduna oo hannde, kono ɓe ndonkanaama yo ɓe nanondir hay so wiyde yo Israyiil dartin ko boomata sukaaɓe e rewɓe Palestiin ko. So tawii woytoraandu ko wiyde Israyiil woni ko e yoftaade ma a taw kam kaɓirɗe ɗe gooto fof e waɗdu-ɓe ngarmi-ngaraa, njerondiraani, seede mum ko Hamaas huutortoo ko, ko ina tolnoo e balɗe noogaas waraani yimbe sappo (10), tawi Israyiil fuɗɗiima boomde teemedde njenayo pawɗe fittaandu. Ɗum firtaani eɗen ngondi e ko Hamaas waɗata ko, kono ksam won ko hakkille waawaani nanngude.
E hitaande 1990, nde Saddam Huseyni heelni, naati e nder leydi Kuweyt, law leyɗeele hirnaange ɗee fof ndenndi, kawri wonde ɗum aamnotaako, ɓe ndenndini ONU ngam dagnude feere maɓɓe, ɓe ulli kaɓirɗe bonɗe e Irak haa ɓe ndimɗini Kuweyt, ɓe parli e leydi Irak uddo (ammbargoo) ngam nehde ɗum e bonannde waɗi nde. Ɓe njawnoraa ɗum, ɓe (Amerik) tuumi Irak wonde ina jogii kaɓirɗe bonɗe (ellee wonaa kamɓe ñawndunooɓe) kaɗaaɗe huutoreede hay e nder wolde, yoga e leyɗeele hirnaange nanondiri wonde ɗum safaara mum ko umminde wolde feewde e Irak mbele ina «bonna ɗeen kabirɗe, liɓa Saddam Huseyni, laamɗo cedduɗo boomɗo leñol Kurd en, sompa demokarasii e nder Irak». Caggal ɗum fof teskaa ko ɗeen kabirɗe biyetenooɗe fof ngoodaani. Ko laaɓti koo tan, ko ɓe njiɗno ko danndude nafooje maɓɓe to bannge ngaluuji petoroŋ gonɗi e diwaan oo fof, e femmbude Saddaam mo jaɓaani heddaade e ndigal maɓɓe. Ɗum firti ko njurum mo ɓe njoganinoo leñol Kurd en, ɓe ngalanaa ɗum leñol Palestiin, so tawii ɓe pemmbirnoo Saddaam ko sabu dikkiima aduna fof, wayi tan ko no Israyiil nii, sabu denndaangal mettere ɓesnguuli aduna oo kala, peeñɗi e seppooji mum en (Tuggi Amerik, Farayse, Amerik bannge worgo, leyɗeele Afrik, tawi en kaalaani ɗe Arab ɗe), jiidaani e kawraaɗe ƴettaaɗe e ONU, ɗum fof wayi Israyiil ko no meere nii, ɗum fof noon waɗi ɗum ko aɓe nganndi won ɗo ɓe ƴaañii.
Hol ko saabii hare hakkunde Palestiin e Israyiil?
So tawii neɗɗo yiɗii faamde ɗum ƴettata ko ɗo woɗɗi, gila e wolde adunayankoore adannde, sabu ko e oon sahaa Palestiin, leydi ngonnoondi e njimaandi kaanankaagu Otomaan en, resndaa laamu Biritanik en (Enngele en) yo jeytee e tiimaandi mum en ; E oon sahaa noon, fedde adunayankoore ƴettunoonde ngaal kuulal wiyetee ko SDN (société des nations), fedde adiinde ko lolliri hannde ONU. Ngonka Palestiin noon e oon sahaa, ko wonde leydi ɗo aarabeeɓe koɗdi e yahuud en, kono keewal ngal ko aarabeeɓe sabu eɓe qiimee e teemedde jeegom e capanɗe jeenay neɗɗo (690 000), yahuud en ko capanɗe jeenay e nay ujunere neɗɗo (94 000).
Gila e oon sahaa ina teskaa leƴƴi ɗiɗi ɗi ngonaa belduɗi, luural ngal ina fawii e añam leñaagu gooto heen fof. Ɗum yanti e luural to bannge diine hakkunde lislam e yahuud en, luural ngal hay gooto majjaani ; Kareeli maɓɓe puuɗɗiima gila e hitaande 1920, kadi eɗi njantondiri e kareeli hakkunde aarabeeɓe e Israyiil en, kono kaaɗtudi mum ko e wolde jolnoonde hakkunde maɓɓe e hitaande 1948, jibinnde daaygol mawngol wonande palestinnaaɓe, fotde 700 000 e yahuud en ko ina tolnoo e 800 000, jiidaani e daaygol diɗmol palestinnaaɓe caggal hare 1967 hakkunde aarabeeɓe e israyiilnaaɓe ; Hannde daayɓe palestinnaaɓe ina qiimee e miliyoŋaaji nay aadee (4 000 000) e nder aduna oo.
Eɗen tesko noon wonde yahuud en ina ngondunoo e caɗeele mawɗe e nder aduna oo, sabu maɓɓe wonde leñol ciisangol, gañangol e nder Orop e Riisi, e nder teeminaande 19. Ko ɗum saabii boomaare nde ɓe mboominoo e dumunna wolde adunayankoore ɗiɗmere. Ko e oon sahaa laamɗo Almaañ biyeteeɗo Hitleer sulmii wonde maa mumta ɓe e aduna o, yantondirde e yoga e leyɗe Orop wondunooɓe e mum e maalde. Ko e oon sahaa, ko lolliri «SHOAH» koo, joli, kala bonannde ƴiiƴiire feewde e jaɓɓugol jojjanɗi aadee yiyaama e oon sahaa : yahuud en dummbeede e tuddule, ina njuɗee e fuuruuji, ina mbardee gaasuuji, ina porsee yo ngollo tawi ɗum fof, faandaare mum tan ko hol to hay gooto e maɓɓe daɗ. Ɗum fof, ko jeyi sabaabu mum ko, ko kaawis tawo, sabu, wiyde tan maa mumta leñol, tawi alaa daliilu, foti hiiseede ko añam-leñaagu ndowrowu. Ko ɗum waɗi ndeen bonannde hiisaa hannde ko «warkoyaagu feewde e winndere» (crime contre l’humanité), saabinooɓe ɗum walla wallitnooɓe ɗum, haa e ñalawma hannde inan njiylee, teree, so njitaama ñaawee e nder TIRBINAL WARKOYAAGU WINNDEREYANKE (Tribunal Pénal International).
Ɗum ina jeyaa e ko addani won e hoohooɓe yahuud en, gila e hitaande 1896 miijaade sosde dillere wiyeteende «siyonism». Ndeen dillere noon foti faamreede ko no yiɗde yahuud en sompude dowla mum en, ɗuha heen ɓesngu yahuud en. E hitaande 1917, Laamu enngele en anniyii, e nder ko lolliri «bayyinaango Balfuur», sompude fooyre ngenndi yahuud en e nder leydi Palestiin. Ɗum woni timmoode dillere siyonism. Gila e oon ñalawma, jam dañaaka e oon diiwaan, maa wonii ko pelɓondiral hakkunde Israyiil e Aarabeeɓe walla hakkunde Israyiil e Palestinnaaɓe. Ko caggal joofgol wolde adunaŋkoore ɗiɗmere e hitaande 1945 e pusgol tuddule ɗo yahuud en ndummbanoo, uujo manngo fuɗɗii wonande yahuud en, feewde Palestiin. E ballal Riis en e Amerik, fedde Dowlaaji dentuɗi (ONU) e hitaande 1947, felliti feccude leydi Palestiin hakkunde Palestiinnaaɓe e yahuud en tawde ɓe caliima waɗde Dowla gooto, tawa gooto e maɓɓe fof ina rokkaa heen mbawka (Israyiil salinoo ndeen feere). Ndeen feccere (50% e leydi he rokkee Israyiil, 43% rokkee Palestiin, 7% keddiiɗo o heddoo e njiimaandi ONU, tawa ɗum huufi ko gure diineyankooje walla coomɗe pine) henanaaki aarabeeɓe ɓe sabu ko ɓuri heewde e leydi he ko yahuud en tottaa. Ko ɗum waɗi, e hitaande e 1948, Dowla Israyiil jibinaa, kono kadi ko tuggi oon sahaa feewde ñalawma hannde o, hakkunde Israyiil e Palestiin ko ngarmi-ngaraa haa addani Israyiil, e ballal leyɗeele hirnaange, e nder golwole ɓennuɗe maapii haa heɓti Palestiin fof.
Pelle kaɓantooɗe ndimaagu Palestiin e Israyiil
Ɗeen pelle ina keewi. Tuggi hitaande 1948 feewde jooni, pelle keewɗe cosaama ngam haɓtaade siyonisma e nder Palestiin, e nder leyɗeele aarabeeɓe kala, kono ɓuri heen maantinde ko OLP (Organisation pour la Libération de la Palestine : Fedde Dimɗingol Palestiin) e gardagol koohoowo mawɗo lollirɗo YAASEER ARAFAAT, dartiiɗo darnde maantinde haa, so en kulaani, mbiyen ko dañaa hannde, heewde e famɗude, ko kaŋko saabii ɗum. Waɗi en wiyde noon ko so tawii won luurduɓe e peeje no laamu heɓretee : ɓee ina mbiya «fuunti laamii ɓuri felli laamii», ɓee mbiya alaa, «felli laamii ɓuri fuunti laamii» kaŋko o huutorii ko peeje ɗiɗi ɗee fof : o fellu tawo haa wuli, o ruttii o huutorii ko wiyetee dipolomasii ko. Ko ɗum saabii o dañi egginde Israayiil e won e nokkuuji e nder Plestiin, e rokkeede mbaawka tiimde e leydi Palestiin (Autorité de Palestine) e jogaade hurum e nder winndere nde kala.
Hannde o kadi, hay gooto majjaani fedde woɗnde, maantinde inan e leydi he, hono HAMAAS, haɓantoonde ndimaagu Palestiin : ko ɓuri maantinde e peeje mum ko huutoraade fetel e ownugol hakkillaaji. Kono kadi nde wonde ownugol hakkillaaji ko e peeje Israayiil jeyaa (hol no paamraten bombugol gure, warngo sukaaɓe, rewɓe e siwil en ɓe ngalaa njogitaaje ?), eɗen mbaawi wiyde wonde ko darnde Israyiil, ɓurteende mum e jedditagol mum heɓtinde ndimaagu Palestiin timmungu, addani pelle ɓurtuɗe bayɗe no Hamaas jibineede. Ko calagol Israyiil siynude kawraaɗe limti-limtinɗe ɗe ONU ƴetti feewde e ndimaagu Palestiin e nanondire keewɗe nanondiranooɗe e FATAH (OLP), addani Hamaas waawde mooɓde ɓesngu Palestiin haa dañi foolde Mahmuud Abbaas (lomto Yaaseer Arafaat) e wooteeji e hitaande 2006. Ɓe njawnoraa ɗum, ɓe penti hare hakkunde ɓiɗɓe yumma (Hamaas e Fatah), haa ɓe keɓti laamorgo Palestiin hono Gasaa, ɗo ɓe ndarii hannde eɓe ngaaynoo rokketaaji (mbari ko yimbe sappo (10) e dow teemedde njeenayo (900) ko Israayiil wari e balɗe sappo e joy). Hol ko jari e ɗuum, «Yenaande kay yoɓataa diminna».
Israyiil e leyɗe Hirnaange mbiyata ko kaaldataa e Hamaas sabu ko nde fedde ownoore hakkillaaji (terorist). Hamaas ne wiyata ko heɓtintaa dowla Israyiil sabu ko ɓe siyonist en, walla yahuud en, nde wonde fedde nde innitortoo ko diine, hare mum fof ɓaartii ko e ɗuum.
Darnde Pelle adunayankooje e leyɗeele hirnaange feewde e luural hakkunde Israyiil e Palestiin
Ina laaɓtani en gila haŋki hade hannde, leyɗeele hirnaange ɗe, e gardagol Amerik, nguuranii ko Isarayiil, hay so tawii noon Enngele en ina luulndinoo sifaa peccitagol Palestiin e hitaande 1947, sabu yiɗde maɓɓe wonnoo ko hay so tawii aarabeeɓe e yahuud en mbaawaani rentineede e dowla gooto, hono Palestiin, ina fotnoo kam aarabeeɓe compa Dowla mum en e nder Palestiin. Kono e sahaa hannde o, foti hiiseede tan ko wonde «tuuba ko ngoota» ko Amerik duhii ɗum, leyɗeele hirnaange keddiiɗe ɗe fof ko deftiiɗe ɗum, hay so tawii heen sahaa leydi Farayse ina hollira ndimaagu mum (wolde Irak ɗiɗmere) e ndeen moojobere. Amerik hannde ko kañum woni ƴaañgal gorworal laamu Israyiil sabu ko ɓeen ngonani ɓe hanndiiɓe kala ko dillata e ko wiyetee Fuɗnaange hakkundeejo (moyen orient). Ameriik ina gaddanii Israyiil geɗe kala, gila e kaɓirɗe, ngalu, e denndaangal ballal to bannge dipolomasii e nder winndere he kala. Ɗum fof noon, ina faamnii sabu hannde e nder yoga e leyɗeele hirnaange ɗe, koyhoyi mawɗi yahuud ko yontaaɓe e nder majje tawa ko joom ngaluuji en e haralleeɓe toowɓe teeŋti noon e nder leydi Amerik. Kono kadi ɗeen leyɗeele ina njogitanii Israyiil njurum keewɗo sabu SHOAH, ɗum woni boomaare nde ɓe ndañnoo e wolde ɗiɗmere tawi saabii ɗum ko ardiiɓe e oon jamaanu leyɗeele hirnaange ɗe.
Pelle adunayankooje ɗe, yeru ONU, FMI, BANQUE MONDIALE e calsalti mum en kala ko pelle, kañum en fof e rentinde leyɗeele aduna kala, ittaani ko e njiimaandi leyɗeele Orop ɗe kedditii teeŋti noon e Amerik sabu yoga e ngaluuji ɗeen pelle liggortoo ko ɓuri heen heewde ko Amerik yoɓata. Ko ɗum waɗi kala feere ƴettaande e ɗeen pelle, so tawii wonaa e nafoore Israyiil, Ameriik falantooɓe ɗum, hay so tawii aduna fof heedii bannge, Amerik ina rokkaa mbaawka haɗde ndeen feere ɓennude (droit de veto). Israyiil nii woƴaaka ko aduna haalata e mum, so tiisi-tiisi, Amerik nan ɗoon falanoo ɗum kala bonannde.
Hol no jam dañretee hakkunde Palestinnaaɓe e Israyiil en ?
Ɗum ko ngoƴa aduna oo kala sabu Israyiil ina foti faamde wonde dowla e laamu mbaawa mahaade e tooñannge, ko leydi heewi doole koo fof, ina foti miijaade doole tabitooje nduumo, yo taw ko mahiiɗe e nuunɗal tawi ina kormii jojjanɗe aadee. Sabu alaa ko ɓurnoo Almaañ heewde doole haa addani ardiiɓe ɗum haawtaade haa mbiyi ina mumta yahuud en e nder aduna kono alaa ɗo ɗum wattini, tawde e oon sahaa ɓe kiisetee ko e ɓurɓe doolnude e aduna o kono hannde hay so ɓe keedaani caggal ne, ɓe ndirtii e palaas maɓɓe. Israyiil e yahuud en ina poti fooɗtude winndannde e ko heɓtinoo ɗum en ko, ngannda deftere janngirtee ko banndum, njaɓa jooɗdeede, kaaldee, maslondiree e dow hurum e nafoore leƴƴi ɗii kala.
Palestinnaaɓe ina poti, ko adii fof, waɗde feere mbele ina nanngondira hakkunde mum en, ñoota hakkunde biɗɓe yummiraaɓe, ɗum firti ngootiɗina pelle kaɓantooɗe ndimaagu Palestiin, ngoppa koongu, faandaare mum en wona wootere, ko hol no ɓe ndaɗndirta ɓesngu Palestiin, ɓe keɓtana ɗum ndimaagu mum, maha dowla e dow keeri mum ko adii wolde 1967. Yo Pelle Palestiinnaaɓe paam wonde wolde ko juuti fof, foti wattinde tan ko e kaaldigal e yiilaade maslaha gaddotooɗo goodal dowla Palestiin e gardagol hoohooɓe mum rimɗuɓe. Mo wiyi hannde ina yedditoo goodal dowla Israyiil walla ina mumta ɗum fuuntii hoore mum kono kadi mo wiyi ina booma leñol Palestiin yoola hoohooɓe mum, dikkii ko wiyde ina «wefƴoo geey». Humpito Afirik bannge worgo e gardagol Nelson Manndelaa ina foti yaynanaade hoohooɓe politigi winndere nde kala peeje politigi jumtuɗe, ballitooje gaddaade jam, kisal, deeƴre e ndimaagu leƴƴi.
Leyɗeele aduna ɗee kala, teeŋti noon e dowlaaji doolnuɗi ɗi, e pelle adunayankooje ɗe, ina poti wallude ɓee haɓdiiɓe e feere nanondiral ; Amerik ina jogii darnde heertinde e ɗuum, sabu ko kañum tan waawi artirde Israyiil e laawol pooƴtingol, ɗum noon yo Barak Obama anndu beeli njowi ko e mum sabu so «gite colaama mbaɗaama e lahal ko ndaaree dañaama».
Maamuudu Haaruuna Joop


text:
A JAƁƁAAMA,MATE WON MO NGANNDU-ƊAA TAWII KO O…
Njaggondiren mbaɗen senngo wooto ngam mahde aduna ɓurɗo moƴƴude oo !
Aɗa woni ɗoo e nder sato mbaawkaaji e hattaneeji golle : Ina waɗi heen ɗi katojin-ɗaa, ina waɗi heen kadi ɗi njiɗataa feccu e yimɓe woɗɓe.
Ɓural e mbelemma woni ko he renndeede ko dañaa, kala no mbaaw-ɗaa siforaade ,so taw ko a tergal e fedde nde wonaa laamuyankoore ,walla duɗal,walla gollordu(entreprise) walla mooɓondiral pelle walla kadi so tawii ko a dilloowo e geɗe gaddooje waylo-waylo e renndo e daranaade jokkondiral enɗam ,anndu aɗa toɗɗaa ɗoo. Kala ko ,mbaaw-ɗaa wonde,so a debbo so a gorko,ma a taw ɗoo ko mbaaw-ɗaa naftoraade e ko jiɗ ɗaa kadi anndude.Walla kadi tawii won ko ngaddataa ngam wallitde e ɓeydude njeñtude humpitooji golle e hattaneeji ɗi hono maa en mballitnoo mbele haa ɗum wonana yimɓe fof nafoore.Ɗuum noon fawii ko e sarɗi,tawa aɗa dowtoo kuule amen to bannge neesu e to laabi nehdi gollorɗi.
Ɗum waɗanaa ko worɓe e rewɓe fof, ɗo ɓadi ma e haa to ɓuri woɗɗude e nder winndere ndee ,ngalɗoo tammborgal golle ene jokkondir ma e denndaangal joom ngoƴaaji e mbaawkaaji e hattaneeji golle – tawii ɗuum fof kadi aldaa e njoɓdi.
Ɗum waɗanaa ko worɓe e rewɓe fof, kadi ko ngam nawnude jokkondiral, ndeeɗo tufnde yuɓɓiniraa e tuugnaade e ɗeeɗoo 17 " payndaale wonande ɓamtaare duumiinde (PƁD) e happu 2030 : Ko ɗuum woni ɗerewol ɗowirgol golle ngol ngam gaddaade jam e kisal e dañal nanondiraangal hakkunde laamuuji jeyaaɗi e fedde dowlaaji dentuɗi e hitaande 2015. Nanondiral ngal ko ngoƴa mawɗo wonande laamuuji jeyaaɗi e fedde ndee fof. Kadi ɗuum ene foti wonde ngoƴa gooto e men kala .Fawaade kadi e keewal fannuuji mooɓaaɗi e tammborgal ɗi,ene gasa taw won heen e majji maa kawrit e fannu mo njahru-ɗaa o.Ene waawi tawa won ko njiɗ-ɗaa kadi wallitde e yettaade fayndaare heeriinde toɓɓaande nde .Ndiiɗoo ndaɗɗudi golle koko waylotoo e kala nde ɗuum jojji.Kadi endi hollita denndaangal hattaneeji golle baawɗi taweede e nokkuuji keewɗi,ceertuɗi : ɓadiiɗi walla goɗɗuɗi ,ɗuum fawii tan ko e soklaaji mooɗon. Ndaɗɗudi ndi ene waawi gaddanaade on :
- keɓgol golle tawa ko e dow yarlitaare
- keɓgol golle tawii joom mum ina yooɓee.
Ko waawi rendinta yimɓe koo tan,ko neesu moƴƴu e pellital ngal ina waawa newnude yettaade Payndaale Ɓamtaaɗe Duumiinde ɗee fof, hakkunde ɗoo e hitaande 2030.
Ngalɗoo tammborgal golle ko kuutorgal wonande kala oon mo ina dilla ngam haa nuulɗal ɓura jaalaade e winndere men ndee.
TESKINANNDE :Eɗen ɓura winndaade e tufnde ndee tan,ende ɓura heewde faayiida kadi ende ɓura waawde fooɗtude yimɓe woɗɓe. NJokkee wallude e duusde tuufnde nde,njanane ɗon ; kadi ndaɗɗudi golle ndii koko siynetee. kadi maa ɗuum newnade fartaŋŋeeji e jojjitande on soklaaji mon.


text:
golle tokoose naa golle pamare
Saakitaama ñannde : Hesɗintinaama ñannde :
Hannde loowdi yewtere nde ko golle tokoose naa golle pamare. Faransiire wi’i “petit metier” Aan anndi kaa piyoowo tuufeeje, kaa defoowo, kaa jeeyoowo ndiyam, kosam, aan aandi so tawii kaa cahoowo gerte (tiga) aɗa yeeya, aan anndi kaa dognoowo sarett mbabba, puccu naa goɗɗum. Aan aandi so tawii kaa bertuɗo tablelma, kaa tappoowo paɗe, ka lawjoowo otooji...
Mecceeji pamare ɗii ene keewi. Alla aandi noon so tawi ene adda kaalisi walle addata... Kono heewɓe ene njawa ɗii mecce, haa mbatti wiide ɗum golle pamare. Mate golle ene pamɗa ?
Aysa Bari, oo debbo jeeyoowo gerte cahaaɗe (tiga); e Mamadu Saaliw Bah, juɗoowo teew ene yeeya, ma jaabo e naamdule men
So ɗum ɓenni kadi men keɗo ko Abdulaay Dikko waddani en e yewtere nde


text:
Tijjaaniyankooɓe heewɓe kawritii to Ɓoggee ñalnde aset 11 sulyee 2009 ngam juuraade yanaande Ceerno Ahmadu Muntagaa, taanum Al Hajji Umar Taal. Jofnde aset oo fof noon waalaa ko e mawluud e gardagol Ceerno Madaani Taal, gonɗo hannde Kaliifu Tijjaaniyankooɓe. Ndeen yahii haa weetii (ñalnde aset nde mbiy-ɗen), almudɓe tijjaaniyankooɓe, ummoriiɓe to Mali, Senegaal, gure saraaji Ɓoggee …
kawriti to salaŋeeje Ɓoggee ɗo. Ko jamaanu mawɗo, temedde keewɗe yimɓe. Deftere Ɓuraana nde « liɓaama » ɗoon ñalnde heen laabi jeeɗiɗi (7), duwawuuji keewɗi nduwaama ɗoon. Caggal ɗuum, yimɓe heewɓe ƴettii ɗoon konngol ngam jaarde e siŋkude golle Al Hajji Umar Taal (1797-1864) kam e ɓesngu mum, ngam ƴellitde e toownude araaraay Lislaam e nder diiwaan hirnaange Afrik o : Ceerno Madaani Taal, Haadii Bah (e innde Aamadu Haadii Taal), Seydu Nuuru Bah, Muttaar Taal, Alasan Bari, kam en fof njuutniima e golle Umar Al Fuutiyyu Taal gollii ɗe ngam sarde tinndinooje Seek Tijjaan. Yuɓɓini golle ɗe hikka ko « Fedde Baafal Seek Umar » e gardagol Al Huseyni Sih e Mammadu Jah.
ABA


text:
Gila dawaa dawi, juulɓe, hade mum en hoorde lewru koorka, maa njiya tawo lewru. So ina njuula koorka kadi, ko maa njiya lewru, walla koora balɗe 30. Juulɓe wonɓe leydi Farayse, puɗɗotoo hoorde hikka ko ñalnde 9 sulyee, ɓe njuula koorka ñalnde 9 ut. Hankadi, ɓe coklaani ƴeewde lewru ngam anndude nde koorka fuɗɗotoo e nde joofata.
Rokki oo kabaaru ko Diiso Farayseewo diine Lislaam. Ɗumɗoo noon ko huunde hesere e nder leydi Farayse.
Hade juulɓe Farayse fellitde ɗumɗoo noon, maa ɓe njooɗii e batu, ɓe kaaldi ha ɓe kawri e feere ndee : hankadi, ko heddii heen koo, ɓe ngontaa ƴeew so lewru dariima ngam fuɗɗaade hoorde walla yarde. Hankadi, fof ko ko hiisetee tan. Ɗum firti, ɓe tuugnotoo ko e hiisaaji dottooji, hitaande kala, hol nde lewru kala darotoo e hol nde maayata. Ko adii ɗum, gila ko ɓooyi, waktuuji njuulu ko e hiisa pawinoo ; ɗum firti ko subaka, tisubaar, takkosaan, futuru e geeƴe kala, yimɓe nattiino ƴeewde naange ko ɓooyi ngam anndude nde poti juuleede, gooto fof ƴeewata tan ko montoor mum.
Ina wayi no almameeɓe jumaaji Farayse fof ina kawri e miijo hee, tee juulɓe ɓee ina mbeltii e ndee feere. Sibu, e miijo maɓɓe, “ɓayri eɗen njogii karallaagal hiisaade nde lewru darotoo walla nde maayata, hol ko haɗata en yahrude yeeso seeɗa ? Ɗum maa addan yimɓe waawde feewnitaade e yuɓɓinde golle mum en”. Kadi, maa ɗum addan juulɓe ɓee waawde rewdude Alla. Sibu ndeen, nde tawnoo yimɓe njiydataa lewru laawol gootol, gooto fof yowittonoo tan ko e leydi ummii ndii. Ɓee koora hannde, ɓee koora janngo… Jooni, ɗum fof maa nattu !
Eɗen ciftina tan, wonaa ɗoo ɗum fuɗɗorii. Turki e Libaan e Libi e Buruneey e Malesi ko heen ngonnoo.
So leyɗe Afrik, haa arti e Muritani e Senegaal e Mali, Maruk ekn… mbaɗatno noon, maa ɗum fooftintuno juulɓe e luure ɓee njuula hannde, ɓee njuula balɗe ɗiɗi caggal ɗuum…
BAB


text:
Yimɓe fof ina ciftora, Aamadu Tumaani Tuure ina jeyaa e heɓtunooɓe laamu to Mali e hitaande 1991 caggal warngooji e mbeddaaji Bamako. Ko laamɗo kaaɓanooɗo biyeteeɗo Muusaa Taraore ɓe liɓnoo. Niiwoni o ardinaa leydi ndi e daawal hakkunde ngal, o yuɓɓini kaaldigal ngenndiwal (29 sulyee haa 12 ut 1991), caggal ɗum o yuɓɓini woote depiteeji e gardagol leydi e hitaande 1992. E oon sahaa, ina famɗi mo sikkaano wonde ma o nangto e laamu, o saloo woppude hono no heewɓe mbaɗata haa hannde nii. Kono o sali hay wonde kanndidaa, Malinaaaɓe cuɓii hooreejo goɗɗo, hono Alfaa Umar Konaare, mo luulndaaki jikke, laamɗo mo bonnaani. Ko ndeen o deestii, o sosoyi fedde toppitiinde cukaagu.
E lewru suwee 2001 o waɗaa nulaaɗo keeriiɗo Kuuɓal kuftodinngal Fedde Ngenndiije hono Kofi Anan, to leydi Santarafrik, caggal nde Ange Felikse Pataase woofnaa kuudetaa. E hitaande 2001 o rokkaa alteret caggal nde o ɗaɓɓi ɗum. Niiwoni, o woni kanndedaa e woote gardagol leydi e lewru mee 2002. Ko o ardii leydi ndii koo fof, o jeyaaka hay parti gooto, guwarnama makko ina renndini jeyaaɓe e partiiji ɗii kala. Nde o joofni manndaa makko gadano, o naatani birgude manndaa ɗiɗmo e hitaande 2007, partiiji keewɗi e pelle renndo keewɗe mballiti mo, sibu mum en weleede politik tuugiiɗo e nanondiral (consensus). O fooli. Yimɓe fof e anndirde mo wonde neɗɗo jom konngol, haɗaani ɗum en sikkitaade ina waawi o refta e jolo hannde ngo, nde ardiiɓe leyɗe nangtotoo e laamu caloo woppude walla mbiya ina mbayla doosɗe leydi haa ndaña heddaade heen. Yeru to Niiseer, (jahduɗo heen), to Senegaal, so tawii en kaalii yeruuji ɓurɗi ɓuuɓde ɗii. Ɗiiɗoo lebbi tati ɓennuɗi ɗii fof ko ɗum woni taawilaaji jaayɗe, so anndude mbele ATT jogoraani waylude doosɗe leydi ekn … Kono ñalnde 19 abriil ATT haalii, o hollitii wonde Doosɗe leydi lelnanooɗe e hitaande 1992 maa mbayle, kollitee ɓesngu, jaɓa walla saloo. O hunii wonde kuulal 30 doosɗe ɗe memetaake, woni kuulal dottungal limoore manndaaji persidaa kala waawi ardaade leydi ndi : ɗiɗi (2) fat, so heewii, ɓurataa ɗoon. Ɗum noon ko o goppoowo laamu ñalnde 8 suwee 2012. Ko kanko wiyi : «… ko mi neɗɗo goongɗinɗo konngol mum, ko mi dimo, yanti heen wonaalaamu tan woni nguurndam !». Pullooo ! A jaaraama. A hollitii goɗngol wonde won ɗo faayidagal heddii e duunde Afrik nde. Ndeke mi faamii ko waɗi won ɓeen añde ma.
Bokara Aamadu Bah


text:
Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli !
Mammadu Mali, lollirɗo Kamarel ina heewnoo wiyde « haɗi nofru mawnude ko ñalnde kala ina nana ko meeɗaa nande ! » Hol ɗuum kadi ? Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli ! Jaayɗe keewɗe caaktii kabaaru oo ñalnde 21 saawiyee 2016, ine heen lowre wiyeteende « Science et Avenir » anndiraande saaktude kabaruuji ganndal keniiɗi. Hoore (wuurnde) waandu seŋaama e ɓalndu (wuurndu) waandu woɗndu ! Ɗum waɗaa ko to leydi Siin, leydi kaawisaaji.
Waɗi gollal ngal ko goomu porfesoor XiaoPing Ren to duɗal jaaɓi-haaɗtirde Harbin (to Siin), ganndiranooɗo wonde karallo jokke koye … doombi. Waandu seŋanaandu nduu wuurii waktuuji 20, tee ngaandi ndii hisii. Jooni noon ɓe mbiyi happu maɓɓe ko siynude ɗum e aadee ! Tee ɓooyataa, sibu ɓe mbiyi ko e hitaande 2017 ndee tan.
Ko nagnndu-ɗen heen tan, ko duko mawngo na yeeso, sibu ɗuum (tabitingol e aadee), gaa gaa caɗeele karallaagal, ko duko to bannge dagagol mum walla jaɓnagol mum wonande aadee en no njiyrata ɗum.
Jooni noon naamnal : hol ceŋanaako, ko jom hoore oo walla ko jom ɓalndu oo ?


text:
6
1 Ko ɗun waɗi, sutanoɗen jannde ƴoƴunde nden, feƴƴen jannde baggere fii *Almasiihu on nden, hara en fuɗɗitaaki jannugol fii tuubugol kuuɗe nawrayɗe e mayde ɗen, e fii gomɗingol Alla, 2 e *lootagol maande kisiyee, e *fawugol juuɗe, e immitagol mayɓe ɓen, e ɲaawoore poomayankeere nden. 3 Ko ɗun waɗeten si Allaahu on newnii.
4 Fii ndayginananooɓe, mettii dokkal kammuyankewal ngal, tawdaa e hendiiɓe *Ruuhu Seniiɗo on, 5 mettii moƴƴuki daaluyee Alla on wondude e doole aduna aroyoowo on ɓen kan, 6 si ɓe aru e selude gomɗinal ngal, ɓe waawetaake yilteede ka tuubuubuyee han kadi, ko fii haray kamɓe tigi ɓe fempitike *Ɓiɗɗo Alla on, e hoore ɗun ɓe aybinii mo e kene. 7 Nde leydi yari ndiyan saaƴoojan soono woo, ndi fuɗini puɗi wonduɗi e nafa fii mo ndi remanaa on, haray hindi wondi e barki Alla. 8 Kono si tawii ko bulle e kebbe ndi funnata, haray hinaa ndi huunde, ko ndi ɓadondirndi e kuddi, sakkitora sunneede.
9 Hay si men yewtirii nii, yo yiɓɓe amen, haray meɗen hoolii hiɗon e laawol moƴƴol e telen-ma kisiyee on. 10 Ko fii Alla hinaa mo feewaa, sakko o yejjita kuuɗe mon ɗen, e giggol ngol holluɗon fii innde makko nden, e golle ɗe waɗuɗon ɗen e ɗe waɗanton ɗen kadi yimɓe Alla ɓen. 11 Kono meɗen faalaa yo mo kala e mon hollir nii wakkilaare wootere nden e telen-ma pellital timmungal fii ko tanƴiniɗen kon haa ka sakkitorun. 12 Ko ɗun waɗi, wota on wonu aamuɓe, kono ɲembee ɓen heɓirnooɓe ndondi fodaandi ndin gomɗinal e muɲal.
Fii Fodaari Alla ndi Firtotaako ndin
13 Ko ɗun waɗi, nde Alla waɗannoo Ibraahiima fodaari ndin, o tawno o waawataa woondirde ko ɓuri mo kanko Alla mawnude, o woondiri hoore makko kanko tigi, 14 o wi'i:
«Pellet, mi waɗay barki e maa fota,
mi yaɲɲay jurriya maa on yaɲɲudee.»r
15 Ko e nder ɗun, ɓay wonii Ibraahiima habbike e nder muɲɲaare, o heɓi non ko o fodanoo kon. 16 E hin-le, yimɓe ɓen no woondira ko ɓuri ɓe mawnude, nden woondoore wonana ɓe seedee fii rawnoode kala yeddondiral. 17 Ko wano non, hakkee ko Alla faalanoo hollude ronooɓe fodaari makko ndin ɓen noone no anniyee makko on firtortaa, o waɗirno ɗun woondoore 18 fii, sabu ɗee kuuɗe ɗiɗi ɗe waylotaako, ɗe tawata gasataa ka Alla fena, no enen fattiiɓe ɓen heɓiren wakkilaare tiiɗunde fii tamagol e tama'u mo Alla weeɓitani en on. 19 On tama'u no wa'ani en wa saanirgal tiiɗungal holnii fii ngurndan men ɗan, rewoowo ka *wirngallo fii naatugol ka nder *nokkuure hormorde mawnde nden, 20 ɗun ko ka Almasiihu on naati ɗon fii men wa fertaniiɗo en laawol, o woni *yottinoowo mawɗo sadaka ka Alla haa poomaa, wano *Maaliki-Siddiiqu non.


text:
Awokaaji , e aada, ko dukooɓe tan sabu gooto e maɓɓe fof etotoo, e nder dallinannde mum, ko jarribaade ñaawoowo e heɗtiiɓe ñaawoore ndee, mbele ko yalti e ñaawoore hee fof ina wona kam huunde jaɓniinde. Ko ɗuum addanta ɓe dukde sabu heen gooto fof e ɓaraade no sariya lelniri walla no foti faamreede, ko heen fawata dallinannde mum. Ko ɗuum addata jeddondiral e duko.
Haala Abdul Ajiiju njowitiika e ko Suudu Sarɗi ngenndi tuumi mo koo (wonde e forlii ngaluuji leydi e nafoore makko heeriinde) addanii awokaaji, jeyaaɗi e nder leydi e ɓe njeyaaka heen fof, naatde e haala kaa.
E fuɗɗoode, ko Suudu Sarɗi ngenndi (S.S.N.) suɓii awokaaji jeyaaɗi e fedde awokaaji (Barreau des Avocats) ngam ɓeen ngona diisneteeɓe maɓɓe to bannge sariya, tawde ko ɓe ummaniiɓe tuumde Abdul Ajiiju bonannde jawdi laamu. Abdul Ajiiju e hoore mum suɓiima awokaaji (won heen ko anndaaɓe e nder leydi hee) yo ndarano ɗum, kono o yawronaa ɗum haa o addoyi awokaaji to leydi Farayse.
Ina wayi no duko ngoo ummorii ko e ummiiɓe Farayse ɓee, sibu ɓeen ngardi ko e fitina e yiɗde hollirde wonde awokaaji ɓe S.S. ƴetti ɓee nganndae sariya, sabu gaa-gaa ɓe mbiyi ko ɓe njaɓɓaaka (Porokirer e mawɗo awokaaji) ɓe kolliri e winndannde adannde nde ɓe njaltini ko wonde « tuumamuya pawaaɗo e Abdul Ajiiju rewaani laawol » sabu, e wiyde maɓɓe « wonnoode Abdul Ajiiju gardiiɗo leydi foti tuumreede tan ko jamfa mawɗo (haute trahison), no doosgal leydi ndii wiyri nii e nder kuulal mum 93 » ; ɓe ndalliniri ɗum ɗoon ko wiyde eɓe nganndi kuulal 93 doosgal Muritani ñeemtini ko kuulal 68 doosgal leydi Farayse, e miijo maɓɓe kuulal 68 leydi Farayse wonaa « sariya denndaaɗo » (droit commun) ñaawata gardiiɗo leydi. Ɓe kuccini ko leelaani ɓataake caaktaaɗo feewde e gardiiɗo leydi ndii, hono Muhammed Sheex Gaswaani, yiɗde wiyde ɗum wonde oo sariya ummanaaɗo feewde e kiliyaan maɓɓe, rewaani laawol, etee maa ɓe « ndaro kala darnde ngam falaade ɗum, hay so ɗum ɗaɓɓi ko wullitoyaade ñaawirɗe adunayaŋkooje ɗe ».
Awokaaji leydi ndii njaaɓtii ko wiyde ɓe ko hakke maɓɓe e nootitaade e ñaawoore so tawii luurondirɓe ɓee won heen noddunooɓe ɓe, kono ina jeyaa e aada, so awokaa koɗo arii e leydi, foti tawo adoraade ko juuraade porikoor leydi ndii kam e gardiiɗo awokaaji leydi ndii (Batonnier de l’Ordre des Avocats) ko ɗuum woni teddungal. Kono arde tan, arda ndoolndoolaagu, no baɗdoowo e jiyaaɓe mum nii, ellee maa mbiyaa no koloñaal tuubakiri waanoo e leydi men ndii, ko noon haa jooni ɓe njiɗi nanngirde Muritani e ñaawirɗe mum. Tee ko ɓe kaali e kuulal 93 Doosgal Muritani sellaani, faamamuya maɓɓe kadi e kuulal 68 Doosgal farayse ina ñawi bof, sabu ngalɗoon kuulal ardi ko e Doosgal leydi Farayse 1958, etee ngal meeɗi memteede tan ko laawol gootol e hitaande 2007. So tawii kuulal 68 no kuulal 93 nii, cosiraa ko yo ñaaw gardiiɗo leydi e sahaa nde tuumaa waɗii « jamfa mawka » ko wayi no : taƴde hettere leydi ngenndi mum yeeya ɗum, yuɓɓinde pollugol laamu (coup d’Etat), sirrande arani en sirruuji jowitiiɗi e kisal leydi ekn… ittataa, gardiiɗo leydi so tawii waɗii bonannde nde « sariya denndaaɗo » foti ñaawde, ñaawa ɗum, yeru, so tawii gardiiɗo ina wujja jawdi leydi, walla ina yeeya dorog, ina totta ɓesngu mum jawdi leydi tawa rewaani laawol, ina wara yimɓe ekn… tawi ɗumɗoon fof naworaani golle laamu ɗe halfinaa ɗee, ko innde hoore mum e jubbol mum kañum tan, hol ko haɗata ñaawirɗe gaadoraaɗe ñaawde ɗum ? So en ƴettii yeru tan baɗɗo to maɓɓe too, leydi Farayse, hol ko addani Jacques Chirac e Nikolas Sarkosi noddeede Polis yo njaaɓto naamne kuccinaaɗe e mum en etee ɗum joofi ko kamɓe fof ɓe ñaawaa. Ɗum noon, e miijo amen, heen mbaadi bonannde fof ina jogii ñaawirɗe keeraniiɗe ɗum, sabu aadee ko aadee tan, sariya addaani ɓurondiral hakkunde maɓɓe. Rajou et Rigua (awokaaji tuubakooɓe tuubakooɓe) poti ko yettude Alla tawde arsuka maɓɓe ardii e jawdi ndi Abdul Ajiiju wujjunoo e leydi mum, ɓe ndakmitoo heen ɓe koota leydi maɓɓe.
Annduɓe sariya nattii haawde en, Muritani ina jogii hannde ɗigginɓe sariya ɓe limtotaako, ɓe mbeefeegu ganndal mumen tacci keeri leydi ndii, yo Abdul Ajiiju faam so tawii ɓeen ndaɗndaani ɗum, wonaa awokaaji ceb-ceb njooltata mo.
MHJ


text:
So neɗɗo laaɓndanooma no foti liɗɗi ngoni e maayo walla no foti leɗɗe tawatee nder foonde, o jaggiratnoo ɗee laaɓnde ko gaanti payka, o ƴeewtindoo no feewi ko moggaa caggal majje. Ngati e nder payka ko ko moggaa koo jaabetee. Kono noon ɗoo, en mbaɗaani payka. Laaɓndal men ngal ko laaɓtungal, timmungal, hay huunde moggaaka e maggal ; no ngal fotiri nii ko noon ngal woori. Ngaan saanga noon, waɗɗiima en sakkude peeje ŋellitiiɗe ngam jaabtaade ngal no ɓuri laaɓtirde. E ndee winndannde maa en taf feere jaabtorde, njaltinen alkulal ɓurngal huutoreede he Pulaar. Maa en njawtu ɗoon nii, kolliten dewngal heen ngal. Njawten ɗoon gaa, ndokken doggol alkule ɗee fof gila ɓurɗe huutoreede haa e ɓurɗe famɗude ko kuutoraa. Maa en ndokku artere (Farayseere wiyata fréquence) kala heen alkulal. Artere ko ɓeto tolno kuutoragol alkulal e tonngol limoore.
Paamen laaɓndal ngal:
Ko adii fof paamen tigi rigi ko ndaartaten ko. En ngonaani e yiɗde anndude alkule ɓurɗe waawde taweede e kelmeendi Pulaar. So tawiino ko ɗum weeɓatno sanne. Ngati en mbinndatno kelme Pulaar ɗee fof, heddoo eɗen lima. So en kaljitii njerondiren, keɓen ko njiylatono-ɗen koo.
Alaa. Wonaa ɗum njiɗ-ɗen anndude. Njiɗ-ɗen anndude ko hol alkule ɓuri huutoreede. Ɗum noon ko laaɓndal ceertungal e gadanal ngal no feewi. Ƴeewiren ɗum ooɗoo yeru : mbiyen wonde won ɗemngal maaniwal, inniren ngal Mulaar, jogingal ɗee kelme joyi tan : aaɓaɗi, ŋaaɓaɗi, faaɓaɗi, ñekel, jekel.
So en njiɗii jaabaade laaɓndal gadanal ngal, hono hol alkule ɓuri waawde taweede e Mulaar, maa en keɓ ngolɗoo doggol: a(9), ɓ(3), ɗ(3), e(4), f(1), i(3), j(1), k(2), l(2), ñ(1), ŋ(1). Wadde alkule Mulaar ngonata ko 11. Alkulal “a” ɓuri taweede heen (laaɓi 9), rewa heen “e” (laabi 4), jokkira noon.
Jooni noon so en ngaranii laaɓndal ɗiɗmal ngal, woni goƴngal en he ndee winndannde ngal; so en njiɗii anndude hol alkule Mulaar ɓuri waawde huutoreede ; alaa e sago ngannden hol goowaaɗe Haal-Mulaar en. Hol fannuuji nguurndam ɓuri jaalaade to maɓɓe ? Hol golle ɓe ɓuri soobaade e mum en ? Nde tawnoo ɗum maa battin e kuutoragol kelme ɗee; so tawii ko ɓe wayluɓe, ɓe ɓurata ko huutoraade kelme mbayla. Wadde ko alkule taweteeɗe e ɗeen kelme ngonata ɓurɗe huutoreede to maɓɓe.
Njaggen wonde Haal-Mulaar en ko wayluɓe, etee kelme toɗɗiiɗe mbayla ko “ñekel” e “jekel”, tawi ɗeya tati toɗɗii ko awo. Oon sahaa, e nder renndo maɓɓe, ina hasii alkulal “e” ngal ɓura waawde huutoreede. Hay so noon e nder ɗemngal Mulaar hee fof ko “a” ɓuri taweede heen. So en ƴeewtiima nii keeweendi “e” e nder Mulaar wonaani hay ɗiɗaɓal keeweendi “a”!
En paamii wadde hol no laaɓndal goƴngal en ɗoo ngal siforii, e no ngal saɗtiri…
Kuule limoore ndee
Jooni noon njoñen ɗaa Mulaar oo, ngarten e Pulaar oo. Ɓayri en nganndii ko ƴeewaten, miijto-ɗen hol no ƴeewirten ɗum. Mate en njahat eɗen cunnoo goowaaɗe yimɓe, eɗen cuɓtoo kelme toɗɗiiɗe ɗeen goowaaɗe, limen alkule mum en ? So en mbaɗii ɗum, hol ko anndinta yimɓe hakkunde kelme ɗe ngoowaandi huutortoo ɗee, hol heen ɓurɗe huutoreede ? Ngol-ɗoon laawol nanndaani e jumtungol !
So en njiɗii anndude kelme ɗe ƴeewaten ɗee, en kuutorto mbinnditaari (litterature) Pulaar ndii, hono kuuɓal binndi binndiraaɗi ɗemngal Pulaar. Nde tawnoo ndiin mbinnditaari ko daarorgal ngoowaandi nguuraandi renndo ngoo, wadde ina hoolnii tuugnaade e mayri. E yeru, nde yimɓe njiɗnoo anndude kelme ɓurde huutoreede e Engeleere, ƴettaa ko kala ko Ceksipiir winndunoo, limiraa ɗum. Nde tawnoo mbinnditaari Ceksipiir ko njaajndi, huuɓnundi ngoowaandi renndo ngoon ɗoon.
En paamorii kisa wonde, eɗen mbaawi tan suɓtaade e mbinnditaari Pulaar ndii binndi seeɗa jonɗo ɗi kuutoroyto-ɗen. Won kuule Hiisiwal (nder senngo Denrentiwal, hono Statistiques) gaddatooɗo kisgol golle ɗee, so tawii oon seeɗa suɓiraama no haaniri nii. Ko ndeen feere ƴettaten ɗoo.
En cuɓiima wadde e nder mbinnditaari Pulaar binndanɗe jeetati ɗeeɗoo :
1. Deftere “Doosɗe Pulaar” nde Abuu Sih ;
2. Winndannde “Won ko en keɓaano haalde e Alhajji Maamuudu Bah” nde Njaay Saydu Aamadu ;
3. Ngardiindi deftere “Wullaango Boolumbal” nde Murtuɗo Joob
4. Winndannde “Baydi Kacce Paam e Abel Sander (2)” nde Aamadu Umaar Jah ;
5. Yimre “Lenngi Goonga” nde Bookar Aamadu Bah ;
Pawtu-mi e ɗee joyi, binndanɗe am tati :
– Konngol ommbitirgol lowre enternet “Njanngen, Njannginen” ;
- Winndannde “Muritani kam ko nii tan ɗaccirtee? ”
- Winndannde “Limoral faruwal”.
E nder ɗee binndanɗe jeetati, ina tawee ɗemɗiwal, nganndineeje, dawrugol, joljole, coñce, daartol, diine, ko jiidaa e jubbanɗe mooltotooɗe e binndi hee tawa ɓuri heeroreede ko e fannuuji goɗɗi. Ko ɗee binndanɗe limaten alkule mumen, alkulal fof dardoo e artere mum, mbaawen yerondirde ɗee garte, njaltinen heen jaabtawol laaɓndal ngal. Ngati ngannden hol alkule ɓuri huutoreede he Pulaar, e hol no foti ɗe kuutortee.
Artere alkulal hiisotoo ko keeweendi peeñgol alkulal ngal, hono gartal maggal e nder binndi hee.
Ƴetten yeru helmere “Winndannde” ndee. Ende loowi alkule joyi “a,d,e,i,n,w”. Njuuteendi mayre ko keeweendi alkule tafɗe nde ɗee : wadde njuuteendi ndii ko 10. Alkulal “a” ngal arti heen ko lawol gootol, wadde artere “a” nder helmere he ko 1/10. Ɗum ina waawi tonngeede e mbaadi nderteemeyri (nderteemeere = pourcentage), keɓen 10 %. Mbiyen wadde artere “a” ko 10 %. So alaa luural eɗen mbaawi tan winndude 10. Hono noon ne artere “d” ko 20%, artere “e” ko 10%, artere “i” ko 10%, artere “n” ko 40%, artere “w” ko 10%. Fofof so renndinaama keɓen ko tijjaa koo, hono 100%.
Ko hono ngooɗoo silo mbaɗanten faandu-almuudu loowndu binndanɗe jeetati limtu-ɗen dow ɗee. Ɗum noon potndee toni mon, keblon gite mon, hoto mo maji saka telɓa, ko en limooɓe ɗee capanɗe ujannaaje alkule loowiiɗe e nduu faandu fattamlamiiru.
Feere limgol ngol:
En kebinooma limde alkule, cuɓen ceernden gootal kala dardoo e artere mum mbele goonga oo ina feeña tawa alaa guli. Kono noon won caɗeele ngoni ɗoo : keeweendi alkule nder faandu men nduu ɓurii teemedere ujunere ! Wadde limtaade heen alkule ɗee tawa ina seerndi ɗe ko golle keewɗe, laaɓndiiɗe yaajeende mawnde, etee juume njommbaani, teeŋti noon caggal nde njetti-ɗaa hedde alkulal battowal capanɗe jeeɗiɗi e tati ujunere e teemedde jeenay e capanɗe jeetati e jeegom ngal ! E ndaɓɓa, ko ɗum gagga mawɗo!
Ko ɗoon pooɗaten ordinateer, oon daabaa ina heewi doole no feewi. So o famminaama gollal jiɗangal waɗeede ngal, o gasnata ɗum ko e majaango yitere. Ina woodi noon ɗemɗe ɗe ordinateeruuji nanata, heen gootal ne wiyee Python. Ko e ngaal ɗemngal mbinndu-mi nelal ngal. Mi holla on ɗoo no ɓatakuru ndu siforii :
E ko ɓuri raɓɓiɗde, mi loow heen faandu men binndi ndu, koolkisii-mi ittude heen kala ko wonaa alkulal (hono jelirɗe goɗɗe, picce, toɓɓe e hono ɗum). Mbaɗ-mi pinndol ganndinoowol kelme jiilateeɗe, limowol garte ɗe, hiisoo ɗum, kadi feññina ɗum e mbaadi doggol. Woni les-ɗoo ko njeñtudi ndii. E nder ɗee kaatumeeje ko alkule ɗee mbinndaa, waɗaa e les kala alkulal artere mum.
Tesko-ɗen wonde mi hiisaaki alkule ɗeeɗoo “mb, nd, nj, ng”; nde tawnoo heen fof ko alkule ɗiɗi goodɗe cosi ɗum. E nder ciyni baawɗi tijjaneede golle ɗeeɗoo ko alkule gootoline ɗee tan katojinaa, ɗeya njiyratee ko hono ɗiɗi e majje nii. Haa mbaɗen sirlisilowal (hono Cryptanalyse, ganndal coƴƴugol pinle e sirluuji), maa ɗum ɓur laaɓtude !
Wadde en njiyii ko “a” ardii, artere mum ko 14,33%. Rewi heen “e”, 11,32%. Jokkiri noon.
Woni les-ɗoo ko pataral (hono, histogramme). Pataral ina ɓura waawde feññinde jerondiral hakkunde garte ɗee. Eɗen mbaawi kadi huutoraade kofol les-ɗoo ngol, ngam ɓuren heɓindaade jippo-ŋabbo ngoo, hono mbaylaandi ummaade e alkulal faya e dewooje heen ɗee. Ko ɓuri toowde fof ɓuri huutoreede !
Faandu men nduu loownoo ko alkule 125 078 (teemedere e noogaas e joy ujunere e capanɗe jeeɗiɗi e jeetati).
Won ko mi haalaani tawo. ɗee-ɗoo garte jaltuɗe, eɗe njogii tiiɗndam cattuɗam. Hay so ɗe ndimmbinaama ɗe njanataa! Ngati nde ceerndu-mi binndanɗe jeetati ɗee, mbaɗ-mi binndol fof bannge, ƴeewndii-mi ɗum, yalti kadi ko garte tolniiɗe ɗoon. Etee kala heen winndannde ina seerti e woɗnde ndee njuuteendi e fannu yeewtere. Ɗum heɓii haawde mi no feewi. Ko tiiɗndam teskiniiɗam woni ɗoon!
Teskuya ngoɗka ka mbaaw-ɗen waɗde ko dow alkule tati ɓurɗe waasde huutoreede ɗee: ñ (0,40%), ŋ (0, 30%) e ƴ (0,19%). Ɗoon ɗo nder ujunnaaje sappo (10000) alkulal kuutorangal fof, alkulal “a” ina yalta heen laabi 1433, alkulal “ƴ” yaltata heen tan ko laabi 19, ŋ yalta heen laabi 30, ñ yalta heen laabi 40. Ɗee-ɗoo kelme tati mbayi kono kuutoraaka nii e Pulaar, so yerondiraama e kelme goɗɗe ɗee. Kono kadi alkule “c, p, f, b” ina mbetti-mi no feewi e pamaram kuutorogol mumen.
Jooni noon, en njaabtiima laaɓndal men. En kollii heen hay goɗɗum. Tesko-ɗen tan wonde so en ƴettii kuuɓe goɗɗe binndi ina waawi limoore garte ɗe ndirta seeɗa, kono fakittaa haa ko ina wayla doggol ngol no feewi. Kelme ɗe garte mumen ɓadondiri ɗoo no feewi ina mbaawi waamtondirde so binndi goɗɗi ƴettaama; sabu eɗe mbaawi waawotirde. Kono kam waɗataa heen ko ina waklita miijo ngo keɓ-ɗen e silo hee ngoo. Ngoon ko ko fanndi.
Muhammadu Faalil Sih


text:
Holto ɓee eggooɓe payi?
Saakitaama ñannde : Hesɗintinaama ñannde :
Ɓee eggooɓe holto payi ? Ngal namdal ene haani. Sabu e leyɗe keewɗe so hare waɗi, hakkunde leƴƴi, walle so dillere waɗi yimɓe eggat, moloyoo gure goɗɗe. Ɗum francire innirta „Déplacés“. Ɓee egguɓe, walle mbiyen mooloyiiɓe nokkuure goɗɗe, so njettiima e ko waynu ngalluure ngonata ko e caɗeele. Hoɗorɗe ɗee wayata no haani ni, ñamele ɗe ko hono noon, hay taarorde nii ene gasa tawa alaa, golle noon haalaaka ni…
Ɗum waɗii min addude nde toɓɓere, wonno ene haani haalaade. E ñale cakkitiiɗi ɗii ni, Cicr woni „Comité international de la Croix rouge“, waɗii kanium maanditaare, maana exposition, holliri nate ngam siftorde „convention de Kampala“. Koo leyɗee keewɗe dennti, moni kala waɗii ciifol, wonande ene reena kala ko fewti e egguɓe e gure mum en sabu hare waɗii.
Yewtere nde njaadaten ko Aysata Caam e kadi Muhammadu Biram Sekk, ɓurɗo lollude inde Septik. Kamɓe ɗiɗo ɓe njeyaa e soos noobe oon exposition.


text:
E tonngoode Fooyre Ɓamtaare ɓennunde ndee (106) en mbiyiino seneraal Hayaa Sanogo nanngaama. Ndeen ko juumre wonnoo. Ko jooni o nanngaa, ñalnde alarba 27 noowammbar 2013. Ko goonga ndeen o noddanooma laabi keewɗi to ñaawoore (lebbi keewɗi jooni), kono o jaɓaano nootoyaade, haa yimɓe fof mbaɗti wiyde ma a taw laamu nguu suusaa arande mo.
Ñaawoore leydi makko ina soklunoo heɗaade mo e doosiyeeji ɗiɗi : hafeere « beeree ruus »
E tonngoode Fooyre Ɓamtaare ɓennunde ndee (106) en mbiyiino seneraal Hayaa Sanogo nanngaama. Ndeen ko juumre wonnoo. Ko jooni o nanngaa, ñalnde alarba 27 noowammbar 2013. Ko goonga ndeen o noddanooma laabi keewɗi to ñaawoore (lebbi keewɗi jooni), kono o jaɓaano nootoyaade, haa yimɓe fof mbaɗti wiyde ma a taw laamu nguu suusaa arande mo.
Ñaawoore leydi makko ina soklunoo heɗaade mo e doosiyeeji ɗiɗi : hafeere « beeree ruus »
(berets rouges), woni soldateeɓe wondunooɓe e Aamadu Tumaani Tuure ; kam e doosiyee militeeruuji majjuɗi walla jiytaaɗi ina mbaraa caggal nde murtani mo ñalnde 30 settaambar 2013.
Kabaruuji ɗii kollitii wonde ñaawoore Mali fellitii waarude doole ngam addude mo to ñaawirde e heɗaade mo. Nii woni ñalnde 27 noowammbar ndee, koninkooɓe jogitiiɓe haa teddi naati galle makko, jolni mo caggal oto, paani mo ekkol sanndarmori to Falaje ɗo ñaawoowo oo fadnoo mo.
Caggal nde oon heɗii mo, o yamiri yo o nawe kasoo.
Ɗum noon, Seneraal Sanogo, seneraal koode 4, naatii tigi juuɗe hankadi. Reftata e fijirde mawɓe ko bunna am taƴii. Nakam ?


text:
Ɓee hooreeɓe riisinaaɓe njeenayo ɓe Bruksel e Washington yaggini, no toŋŋanaa huutorde jawle maɓɓe walla maraaɗi maɓɓe wonɗi Amerik e Orop. E hiɓɓe toŋanaa naatugol e ɗen leyɗe kadi.
E alarba, Peskov wowloowo e innde laamu Riisii holluno wonnde ɓe jaɓaali ɗee yagginaaɗe. O wi’i: Ɗum ko huunde ɓeydaynde bonnugol huuwondiral hakkunde Riisii e Eropnaaɓe e Ameriknaaɓe. Huuwondiral ngal kelɗaano hakkunde maɓɓe, gila law, sabu anngal nantondiral maɓɓe e piile mawɗe aduyankooje goɗɗe. E bi’ol makko Riisii kañun kadi fodii ƴettugol pehe yottorɗe.
O ñaawii ngol tuumol wi’ugol ko sewisi FSB toppitiiɗo ndenaangu ñaamini poson Navalny ko huunnde hulɓiniinde.
E talaata feƴƴunde, Jagorngal riisinaaɓe halfinaangal huuwondiral hakkunde Riisii e leyɗe janane, holluno e nder ɓatakuru wonnde, Amerik ukkitike e alhaliiji leyedi maɓɓe. O wi’i: ɓe hiway e ɓe daranto nafooreeje maɓɓe ɗen.
Nangugol Navalny wonii sabu seppooji ɗuuɗuɗi. Ko timmu yimɓe ujune sappo e go’o nanngaama e battane majji. Mojoɓere Erop (EU) e USA no torii yo Navalny accite ko yaawi sut.
RFI fulfulde